Zo slovenskej tlače ● Marec (III.) 2012
http://www.oslovma.hu/index.php/sk/monitoring/169-monitoring3-monitoring3/711-zo-slovenskej-tlae-marec-iii-2012
 http://www.oslovma.hu/01-Imro-Ment/ImroInfo/2012/ImrTSl14.rtf
Smer zo Slovenska druhé Maďarsko neurobí, bude vládnuť sám - Vivat Orbán, nadchýnali sa Poliaci - „Je dobré byť Maďarom aj v ťažkých časoch“ - Zbabelý maďarský zločin aj trest - Ficova ľudská tvár - Slovensko-maďarské paralely - Vzťahy sa môžu zhoršiť - Korupcia požiera vlastné deti - Jobbik chce dobré vzťahy so SR a s Rumunskom - Požiar Krásnej Hôrky
Vybral a zostavil: Imrich Fuhl
Maďarský protivládny rozhlas si ponechá frekvenciu
15. marca 2012 - (sita)
Maďarská rozhlasová stanica si bude môcť ponechať svoju frekvenciu. Stanici, ktorá tvrdo kritizuje kroky vlády premiéra Viktora Orbána, pôvodne frekvenciu odobral výkonný mediálny orgán vytvorený na základe nového mediálneho zákona. Ten do platnosti vstúpil 1. januára 2011 a dostal sa pod tvrdú paľbu kritiky zo zahraničia vrátane EÚ. Budapeštiansky odvolací súd však nakoniec v stredu vyhovel odvolaniu rádia a označil odobratie frekvencie za protiprávne. Jej staronový vysielací priestor ešte musí potvrdiť mediálny orgán, ktorý je údajne pod kontrolou vlády. Ten však odmietol politické pozadie odobratia frekvencie a následné vypísanie výberového konania na jej získanie.
Smer zo Slovenska druhé Maďarsko neurobí
14. marca 2012 - (tasr)
Smer zo Slovenska druhé Maďarsko neurobí. - Sľubuje to jeho poslanec Peter Pellegrini. Deficit vraj pôjde dole. Dlhová brzda nemusí zabrániť vládam zadlžovať krajinu. Zákon o rozpočtovej zodpovednosti počíta s možnosťou, že ak verejný dlh dosiahne limit 60 %, musí dôjsť k hlasovaniu o dôvere vláde. Ak by kabinetu parlament dôveru nevyslovil, padol by. To však hrozí skôr vládam, ktoré tvoria menej stabilné koalície bez výraznej prevahy jednej strany. Zhodujú sa na tom poslanci z viacerých politických strán. Pokiaľ má jedna strana z koalície v parlamente 76 hlasov, prípadne ak vládu tvorí len jeden politický subjekt so 76 či viacerými hlasmi, je otázne, či by takáto vláda skutočne padla, hoci by krajinu neúmerne zadlžovala. „Je pravda, že tam žiadne priame konkrétne následky, sankcie nie sú,” povedal predseda SaS Richard Sulík. Poslanec za Most-Híd Ivan Švejna súhlasí, že stabilná koalícia si vládu nepoloží. Poslanec SDKÚ-DS Ivan Štefanec so Sulíkom nesúhlasí. „Je tam až taká sankcia, že vláda v určitej fáze bude musieť prísť do parlamentu a požiadať o dôveru. To je silný politický signál, že niečo nie je v poriadku,” povedal Štefanec. Štefanec upriamil pozornosť na fiškálnu dohodu celej EÚ. „Veď my, keď nebudeme dodržiavať znižovanie deficitu, čakajú nás pokuty ako v Maďarsku. Maďarom napríklad už zastavili čerpanie eurofondov,” zdôraznil. Poslanec Smeru-SD Peter Pellegrini si ale myslí iné. „Naše postoje sú dlhodobo veľmi zrejmé,” upozornil na odhodlanie Smeru doviesť slovenský deficit verejných financií pod 3 % HDP a následne nasmerovať rozpočet k vyrovnaným číslam.
Generálny tajomník Rady Európy bude rokovať s Orbánom
14. marca 2012 - (tasr)
Generálny tajomník Rady Európy (RE) Thorbjörn Jagland zavíta v stredu 21. marca do Budapešti, aby s maďarským premiérom Viktorom Orbánom a ministrom zahraničných vecí Jánosom Martonyim hovoril o reforme súdnictva, cirkevnom zákone a slobode tlače. Informovala o tom maďarská tlačová agentúra MTI s odvolaním sa na sekretariát RE so sídlom v Štrasburgu. Podľa sekretariátu RE sa pripravujú správy Benátskej komisie o všetkých troch tematických okruhoch. Delegácia Benátskej komisie, ktorá združuje nezávislých expertov ústavného práva, rokovala v druhej polovici februára v Budapešti o zákone o štatúte sudcov a ich odmeňovaní, o súdnych inštitúciách, ako aj o cirkevnom zákone. Podľa dokumentu, ktorý získal mienkotvorný denník Népszabadság a bol 7. marca iba návrhom postoja komisie, najväčším problémom v Maďarsku je moc sústredená do rúk Celoštátneho súdneho úradu (OBH). V Maďarsku sa porušuje právo na spravodlivý proces a moc predsedu OBH je potrebné obmedziť, konštatovali odborníci z Benátskej komisie. „Členské krajiny Rady Európy majú síce právo na rozhodovanie pri tvorbe riadenia súdnictva, ale ani v jednej z nich nedisponuje nikto takou mocou, akú má predseda OBH vrátane voľby sudcov a iných vedúcich pracovníkov justície,” píše sa v dokumente komisie. Navyše predseda OBH nepodlieha žiadnej nestrannej kontrole a problematický je i jeho veľmi dlhý, deväťročný mandát. Komisia podľa Népszabadságu podrobila kritike aj nútenie sudcov na odchod do dôchodku, čo by sa dotklo desatiny sudcov. Nie je dostatočne preukázaný ani argument, že mladí sudcovia zvýšia účinnosť justície. Maďarská strana argumentuje všeobecnou úpravou odchodu do dôchodku. Hlavné prvky reformy justičného systému podľa komisie nielenže protirečia európskym normám, ale porušujú aj právo na spravodlivý proces. Nezávislosť justície, vrátane silného systému bŕzd a protiváh, by mala byť zakotvená v ústave. Preto by bolo potrebné upraviť základný zákon. Maďarský minister zahraničných vecí János Martonyi napísal v januári generálnemu tajomníkovi Rady Európy Thorbjörnovi Jaglandovi, že Budapešť je ochotná spolupracovať v otázke riešenia sporných zákonov. Jagland predtým ponúkol Maďarsku expertnú pomoc v súvislosti s preverením novej ústavy a s ňou súvisiacich ústavných zákonov, ale odporučil Budapešti vyžiadať si aj odborný názor Benátskej komisie, s čím Martonyi súhlasil. Rezort verejnej správy a spravodlivosti v Budapešti pred týždňom informoval, že oficiálnu správu Benátskej komisie ešte nedostal. Vláda však potvrdila, že maďarské súdnictvo podľa jej názoru zodpovedá európskym normám.
Z volebnej miestnosti na súd. Komárňania chcú svoje občianstvo späť
14. marca 2012 - (noviny.sk)
Známi Komárňania, Oliver Boldoghy a István Fehér sa v sobotu vybrali k volebným urnám. A to aj napriek tomu, že podľa platnej legislatívy prijatím maďarského občianstva prišli o to slovenské. Ich mená teda pochopiteľne v zoznamoch voličov nefigurovali. To sa mužom nepáčilo, preto si to nasmerovali rovno na na okresný súd. Obaja Komárňania sú bez slovenského štátneho občianstva. Podľa nich to je však porušenie ústavného práva a o občianstvo prišli násilím. „Ja som nič neporušil. Išiel som do tej miestnosti a tam mi bolo oznámené, že dnes voliť nemôžem,” hovorí Fehér. „Ten človek, ktorý sa v deň volieb dostaví do volebnej miestnosti s platným občianskym preukazom a nie je v zozname voličov, tak ho musia dodatočne pripísať. Mňa nechceli,” dodáva Boldoghy. Spravodlivosť tak muži hľadali na súde. Tu však sudca požiadal potvrdenie o tom, prečo im bola odmietnutá žiadosť voliť. Takéto potvrdenie ale nemal kto vydať. Okrsková volebná komisia totiž nie je správny orgán. Preto na súde odovzdali kópiu dokladu z obvodného úradu v Nitre, v ktorom bola oznámená ich strata občianstva. „Ten zákon nie je v súlade s ústavou. Tá hovorí, že nikomu nemožno odobrať občianstvo proti jeho vôli a moja vôľa je ostať občanom a voliť,” hnevá sa Boldoghy. Súd však ich návrh zamietol. Komárňania sa preto chystajú obrátiť na Najvyšší súd...
Ján Slota: Zostávame, budeme bojovať ďalej!
14. marca 2012 - (janslota.blog.sme.sk)
Slováci, Slovenky, v prvom rade sa Vám chcem poďakovať za hlasy, ktoré SNS dostala v sobotňajších voľbách, veľmi si vážime každý z nich. Mám silnú chrípku, preto sa zatiaľ nestíham intenzívne sa zapájať do diskusie, ale verte mi, výsledok volieb ma neteší, ani s ním nie som spokojný. Viem, čo mám do budúcnosti urobiť a aj to urobím. Pozitívne na výsledku volieb je však to, že sa v našej strane upevnila súdržnosť, a to je dobrý nový začiatok. SNS voľby nezneistili, skôr som smutný z faktu, že v parlamente máme maďarskú iredentistickú stranu a o Matovičovi ani nehovoriac... TOTO je skutočná prehra sobotňajších volieb, pretože súvisí s osudom Slovenska. Ale rešpektujeme názor a želanie občanov a budeme veľmi kritickou stranou, ktorá aj mimo parlamentu môže prezentovať svoje názory a presviedčať občana, aby sa v budúcnosti rozhodol inak. Veď možno tie budúce parlamentné voľby nie sú až tak ďaleko ako si dnes myslíme... SNS je tu ďalej, neklesáme na duchu, naopak - sme vymotivovaní pracovať ešte viac. Z minulosti sa len poučme, pred nami je budúcnosť. Máme na to, aby sme sa udržali, aby sme vydržali a uspeli podstatne lepšie. Čaká nás veľmi veľa práce, aby sme si dôveru získali naspať, máme nové plány, nové osobnosti, ktoré sa postupne etablujú na politickej scéne a dôveru mnohých z Vás si už stihli získať... To ma napĺňa optimizmom. Ďakujem za dôveru tým, ktorí s nami vydržali.
Nad Tisovým hrobom odznela modlitba za Tisa aj Smer-SD
14. marca 2012 - (sita)
Modlitbou za dušu katolíckeho kňaza a prezidenta Slovenskej republiky z rokov 1939 -1945 Jozefa Tisa sa v stredu začala spomienka na vznik tohto štátneho útvaru. Pri symbolickom hrobe Tisa na Martinskom cintoríne v Bratislave si 73. výročie vzniku Slovenského štátu pripomenulo približne 50 ľudí. Išlo predovšetkým o zástupcov Slovenskej národnej jednoty, Spoločnosti Andreja Hlinku a Slovenskej ľudovej strany. Na hrob položili kvety a zapálili sviečky. Starší saleziánsky kňaz na úvod predniesol okrem modlitby za Tisa aj modlitbu za víťaznú stranu sobotňajších parlamentných volieb, aby hľadala spoločné dobro pre všetkých.
Vivat Orbán, nadchýnali sa Poliaci
15. marca 2012 - (Gregor Martin Papucsek -hnonline.sk)
Každý žiak v Maďarsku od štvrtej triedy základnej školy vyššie vie, že 15. marca 1848 v Pešti pršalo. Rovnako vedia všetci, že keď sa bojovalo so zbraňou v ruke proti Habsburgovcom, prišli na pomoc generáli z Poľska. Jeden z nich, Józef Bem, bol dokonca hlavným veliteľom uhorskej armády. Tu sa potvrdila, ak nie vznikla, riekanka: „Polak Wegier, dwa bratanki, i do szabli i do szklanki“... Už ráno na „Nyugati“, teda na Západnej stanici tieto verše skanduje s pivom v ruke (do szklanki) štvorčlenná skupina mladých Poliakov. Prišli čakať ďalších kamarátov, ktorí - dokopy asi tisíc ľudí - dorazili osobitným vlakom z Varšavy. Prišli „do szabli“ - bojovať, alebo aspoň vyjadriť bojovú náladu, a v deň 164. výročia revolúcie podporiť obdivuhodný maďarský národ, jeho vládu a najmä premiéra Viktora Orbána. Obdiv si zaslúžia za to, že dokázali zabezpečiť, respektíve získať dvojtretinovú väčšinu v parlamente a s jej pomocou realizovať takú politiku, akú si tento národ právom zaslúži. A zahraniční kritici a pochybovači nech tiahnu - to mi už hovorí starší muž z Vroclavi. Statná blondínka s dvoma kamarátkami z Gdyne zdôrazňuje kresťanské spojivo medzi Poliakmi a Maďarmi. Trochu ma šokuje tvrdením, že prišla hlásať ideu, aby každý uctieval druhého, ktorý má iný názor než oni... Poliaci sú potom všade - napríklad pri Národnom múzeu, kde Sándor Petőfi recitoval svoju Národnú pieseň, čo natoľko rozvášnilo vtedajší dav, že tiahol na hrad, na miestodržiteľskú radu. Aj Poliaci pochodujú cez Dunaj, aj oni na hrad, aby sa spustili späť k parlamentu. Ten síce ešte v roku 1848 nestál, zato teraz symbolizuje niekdajšiu veľkosť národa a najmä krajiny. Tu čakajú Poliakov ovácie. Aj Viktor Orbán im ďakuje, že prišli. Za odmenu im vykresľuje skrátenú verziu uplynulých 164 rokov dejín Maďarov, ktorí, ako vysvetľuje, „neustále čerpajú z jednej a tej istej básne“. Akurát mám problém preložiť toto nadšenie skupine mladých Poliakov, ktorých som stretol už ráno na stanici. No pomáha mi premiér, keď povie vlastne to isté ako Petőfi: „Nebudeme kolóniou nikoho.“ S tým už nahlas a jasne súhlasia aj študenti z Varšavy. Sprevádza ich aj maďarský kamarát, ktorý akosi váha. Keď to postrehnem, vyhovára sa, že má rád Poliakov, Poľky ešte viac, mimoriadne ho teší, že prišli takýmto spôsobom pozdraviť Maďarsko na tento národný sviatok a prehĺbiť večné poľsko-maďarské priateľstvo. Prečo však k tomu musia skandovať a dvíhať do výšky transparent s nápisom „Vivat, Viktor,“ tak to nechápe...
Do Budapešti pricestovali poľskí demonštranti, podporia Orbánovu vládu
15. marca 2012 - (tasr)
Približne 700 poľských demonštrantov pricestovalo dnes ráno do Budapešti, aby v deň štátneho sviatku podporili Maďarov a zúčastnili sa pochodu priaznivcov vlády Viktora Orbána. Mimoriadny vlak s Poliakmi dorazil na Západnú stanicu (Nyugati pályaudvar) krátko pred 07.00 h. Cestu zorganizoval poľský denník Gazeta Polska. Dobrovoľníkom ponúkol cestu mimoriadnym vlakom a propagoval aj lacné ubytovanie. Poliaci strávia v maďarskej metropole jednu noc. „Ukážme maďarskému ľudu naše priateľstvo a solidaritu, ako aj podporu politike vlády Viktora Orbána,” uviedol okrem iného vo výzve poľský denník. Pochod v rámci štátneho sviatku vypuknutia protihabsburskej revolúcie v rokoch 1848-49 sa začne popoludní pri budove Maďarskej akadémie vied a povedie na Kossuthovo námestie, kde o 15.00 h vystúpi s prejavom aj premiér Orbán. Prvý pochod sa uskutočnil 21. januára. Iniciátori manifestácie vyjadrili obavy „zo stále silnejúcich hlasov na medzinárodnej scéne, ktoré pri prezentovaní Maďarska nespravodlivo zavádzajú a ktoré spôsobujú čoraz väčšie škody maďarskej ekonomike a Maďarom”. Pochodu sa vtedy zúčastnilo zhruba 250.000 sympatizantov vládneho Maďarského občianskeho zväzu-Fidesz: mnohých priviezli do hlavného mesta autobusmi z rôznych kútov Maďarska. Napriek očakávaniam demonštrujúcich na tomto podujatí Orbán s prejavom nevystúpil.
„Poľské a maďarské dejiny nemožno rozdeliť“
15. marca 2012 - (tasr)
Poľské a maďarské dejiny nemožno rozdeliť, vyhlásil dnes na oslavách 164. výročia vypuknutia protihabsburskej revolúcie 1848-49 v Budapešti Tomasz Sakiewicz - šéfredaktor poľského denníka Gazeta Polska, ktorý zorganizoval dnešnú cestu takmer 1 000 Poliakov na demonštráciu podpory Maďarska a vlády Viktora Orbána. „Naše krajiny si podmanili obrovskí okupanti,” pripomenul šéfredaktor v prejave pred Maďarským národným múzeom a dodal, že Poľsko a Maďarsko spolupracovali aj počas obdobia komunizmu. „Uprostred hospodárskej a finančnej krízy začala vaša krajina výstavbu, na ktorú budú raz všetci hrdí,” vyhlásil Sakiewicz a poznamenal, že kresťanská kultúra je najlepším základom štátu. Podľa jeho slov blíži sa čas, kedy sa dobrovoľne spoja slobodné národy. Nie preto, že to chcú iní, ale preto, lebo to chcú oni sami. „Sme Poliaci a Maďari, slovom Európania,” uzavrel svoje vystúpenie šéfredaktor poľského denníka. Do maďarského hlavného mesta dnes pri príležitosti maďarského štátneho sviatku pricestovalo zhruba 1 000 Poliakov. Väčšina prišla mimoriadnym vlakom, niekoľkí cestovali aj autami.
Výročie protihabsburskej revolúcie
„Maďari nechceli byť kolóniou v roku 1848, nechcú ňou byť ani teraz“
15. marca 2012 - (tasr)
Maďarsko nebude kolóniou, vyhlásil dnes maďarský premiér Viktor Orbán na slávnostnom zhromaždení pred parlamentom v Budapešti, ktoré sa konalo ako súčasť osláv 164. výročia vypuknutia protihabsburskej revolúcie v rokoch 1848-49. „Politický a duchovný program revolúcie v roku 1848 znel 'nebudeme kolóniou'; program a túžba Maďarov v roku 2012 sú rovnaké,” povedal Orbán pred niekoľkými stovkami tisíc poslucháčov. V dave, ktorý skandoval „Viktor, Viktor!”, bola aj početná skupina Poliakov a aj niekoľko Litovčanov, ktorí pricestovali vyjadriť podporu Maďarsku a jeho vláde. Maďarsko podľa slov premiéra si musí obhájiť svoju novú ústavu. Na margo centrálnej banky konštatoval, že nezávislá je tá národná banka, ktorá ochráni ekonomiku od cudzích záujmov. Orbán zdôraznil, že Maďarsko je tisícročným národom, ktorý od Európy žiada rovnorpávnosť pre Maďarov. „Nebudeme druhoradými občanmi Európy,” dodal predseda maďarskej vlády. Vztýčením štátnej vlajky na budapeštianskom Kossuthovom námestí sa za účasti najvyšších ústavných činiteľov a zástupcov diplomatických zborov konali ústredné oslavy 164. výročia vypuknutia protihabsburskej revolúcie 1848-49. Počas dňa štátneho sviatku sa uskutočnilo v Budapešti množstvo oficiálnych programov určených najmä pre rodiny s deťmi. Zhromaždenia s prejavmi svojich vodcov organizovali opozičné strany Hnutie za lepšie Maďarsko-Jobbik, Politika môže byť iná (LMP), ale aj Demokratická koalícia expremiéra Ferenca Gyurcsánya. Maďarská socialistická strana (MSZP) zorganizovala ústredné oslavy v Ostrihome. Popoludní vystúpil s prejavom pred parlamentom premiér Viktor Orbán. Jeho poslucháčmi boli nielen priaznivci Maďarského občianskeho zväzu-Fidesz, ktorých z celej krajiny doviezli autobusmi, ale aj stovky Poliakov, ktorí svoju priazeň Maďarom a najmä Orbánovej vláde prišli vyjadriť do maďarskej metropoly mimoriadnym vlakom. Pred vystúpením premiéra sa uskutočnil Pochod mieru od budovy Maďarskej akadémie vied (MTA) k parlamentu, ktorého sa zúčastnili tisíce sympatizantov vlády. V rovnakom čase na inom mieste Budapešti pripravilo hnutie Milión ľudí za slobodu maďarskej tlače (Milla) protivládnu demonštráciu. K účasti na nej vyzvali prostredníctvom francúzskeho ľavicového denníka Libération aj známi francúzski intelektuáli. Francúzski signatári vo výzve napísali, že 15. marca budú s maďarskými demokratmi, aby zabojovali proti problému, ktorý tragicky hrozí Európe. Podľa nich Viktor Orbán so svojou dvojtretinovou väčšinou v parlamente „zneužil nacionalistickú nostalgiu Veľkého Uhorska, aby si podriadil médiá, odstránil mocenské protiváhy, cenzuroval právo na názor a spustil reformy, z ktorých mnohé sú namierené proti slobode a sú na škodu menšinám“. To, čo sa v súčasnosti deje v Maďarsku, sa podľa nich netýka iba jedinej krajiny. Je to kolektívna tragédia, keďže všade v Európe silnejú populistické tendencie, ktoré pripomínajú najtemnejšie obdobia histórie.
V Budapešti polícia musela oddeliť extrémistov od protivládnych demonštrantov
15. marca 2012 - (tasr)
Maďarská polícia zasahovala počas protivládnej demonštrácie hnutia Milión ľudí za slobodu maďarskej tlače (Milla), ktorú narúšali účastníci podujatia extrémistického Mládežníckeho hnutia 64 stolíc. Desiatky policajtov - medzi nimi bola aj jednotka ťažkoodencov - vytvorili kordón a oba tábory oddelila od seba. Viacerých extrémistov predviedli. Zhruba 500 extrémistov narúšalo pokrikmi priebeh masového zhromaždenia, na ktoré prišlo k Alžbetinmu mostu niekoľko desiatok tisíc ľudí. Protivládni demonštranti po ukončení svojej akcie idúc okolo zhromaždenia extrémistov kričali: „Náckovia domov!” Predseda Mládežníckeho hnutia 64 stolíc László Toroczkai kritizoval Orbánovu vládu a povedal, že Maďarsko by malo vystúpiť z Európskej únie a zo Severoatlantickej aliancie. Rečníci hnutia Milla pripomenuli, že v priebehu roka sa im podarilo zmobilizovať už po tretí raz desiatky tisíc demonštrantov. Ústredným motívom ich prejavov bola opäť sloboda. Požadovali okrem iného slobodu tlače, slobodu vyznania, transparentnosť vo vládnutí, rovnosť šancí, ale aj zachovávanie európskych hodnôt. Ďalej zdôraznili, že vláda Viktora Orbána zneužíva získanú väčšinu v parlamente na zabetónovanie svojej moci. Vyjadrili nespokojnosť s tým, že polícia povolila v bezprostrednej blízkosti ich zhromaždenia míting extrémistov. Polícia po ukončení zhromaždení ampliónom vyzvala dav, aby sa rozišiel. Premávku na ulici Lajosa Kossutha obnovili krátko pred 18.00 h. Skupina približne 200 ultrapravicových radikálov sa zhromaždila pri budove bývalého sídla Maďarskej televízie. Polícia ich začala rozháňať o 18.15 h.
Maďari si pripomínajú výročie protihabsburskej revolúcie 1848-49
15. marca 2012 - (tasr)
Vztýčením štátnej vlajky na budapeštianskom Kossuthovom námestí sa za účasti najvyšších ústavných činiteľov a zástupcov diplomatických zborov dnes začali ústredné oslavy 164. výročia vypuknutia protihabsburskej revolúcie 1848-49. Počas dnešného dňa štátneho sviatku sa uskutoční v Budapešti množstvo oficiálnych programov určených najmä pre rodiny s deťmi. Zhromaždenia s prejavmi svojich vodcov organizujú opozičné strany Hnutie za lepšie Maďarsko-Jobbik, Politika môže byť iná (LMP), ale aj Demokratická koalícia expremiéra Ferenca Gyurcsánya. Maďarská socialistická strana (MSZP) zorganizovala ústredné oslavy v Ostrihome. Popoludní vystúpi s prejavom pred parlamentom premiér Viktor Orbán. Jeho poslucháčmi budú nielen priaznivci Maďarského občianskeho zväzu-Fidesz, ktorých z celej krajiny dovezú autobusmi, ale aj stovky Poliakov, ktorí svoju priazeň Maďarom a najmä Orbánovej vláde prišli vyjadriť do maďarskej metropoly mimoriadnym vlakom. Pred vystúpením premiéra sa uskutoční Pochod mieru od budovy Maďarskej akadémie vied (MTA) k parlamentu, ktorého sa zúčastnia tisíce sympatizantov vlády. V rovnakom čase na inom mieste Budapešti pripravuje hnutie Milión ľudí za slobodu maďarskej tlače (Milla) protivládnu demonštráciu. K účasti na nej vyzvali prostredníctvom francúzskeho ľavicového denníka Libération aj známi francúzski intelektuáli. Francúzski signatári vo výzve napísali, že 15. marca budú s maďarskými demokratmi, aby zabojovali proti problému, ktorý tragicky hrozí Európe. Podľa nich Viktor Orbán so svojou dvojtretinovou väčšinou v parlamente „zneužil nacionalistickú nostalgiu Veľkého Uhorska, aby si podriadil médiá, odstránil mocenské protiváhy, cenzuroval právo na názor a spustil reformy, z ktorých mnohé sú namierené proti slobode a sú na škodu menšinám“. To, čo sa v súčasnosti deje v Maďarsku, sa podľa nich netýka iba jedinej krajiny. Je to kolektívna tragédia, keďže všade v Európe silnejú populistické tendencie, ktoré pripomínajú najtemnejšie obdobia histórie.
Fotoalbum
Maďari oslavovali revolúciu masovými demonštráciami
15. marca 2012 - (sita)
Maďari vo štvrtok pri príležitosti národných osláv revolúcie z rokov 1948-49 vyšli do ulíc, aby demonštrovali za ale aj proti vláde premiéra Viktora Orbána. Štátna tlačová agentúra MTI odhaduje, že na opozičných protestoch sa zúčastnilo niekoľko tisíc ľudí, zatiaľ čo na oficiálne vládne oslavy prišlo až štvrť milióna Maďarov. Orbánovi politickí rivali si pritom na rôznych miestach v Budapešti zorganizovali vlastné protesty. Hnutie Politika môže byť iná (LMP) zavolalo svojich stúpencov do kaviarne Pilvax v centre maďarskej metropoly, pričom pozvanie prijala asi stovka z nich. Demonštrácia Demokratickej koalície (DK) ľavicového expremiéra Ferenca Gyurcsánya na inom mieste prilákala asi 200 ľudí a protest konkurenčnej Maďarskej socialistickej strany (MSZP) v Ostrihome podporilo svojou účasťou niekoľko tisíc Maďarov. Ďalšie tisíce obyvateľov demonštrovali v Budapešti za slobodu médií, ktoré podľa nich Orbán ohrozuje. Maďarsko si každý rok 15. marca pripomína výročie začiatku povstania maďarského ľudu s cieľom získať nezávislosť od vtedajšieho Rakúskeho cisárstva. Pri tejto príležitosti sa minulý rok uskutočnilo skladanie prvých prísah Maďarov žijúcich mimo krajiny svojho pôvodu. Podľa Orbána sa tak komunita maďarských občanov „rozrástla o 150-tisíc krajanov” a ďalších 100-tisíc by malo svoje doklady dostať už „čoskoro”. Vtedajšiu revoltu voči Viedni Orbán označil za „čas, keď bola obnovená jednota maďarského národa”.
„Je dobré byť Maďarom aj v ťažkých časoch“
15. marca 2012 - (sita)
Maďarský premiér Viktor Orbán sa s odkazom obrátil na svojich krajanov žijúcich v zahraničí. Urobil tak pri príležitosti štvrtkového štátneho sviatku, počas ktorého minulý rok etnickí Maďari prvý raz zložili občiansku prísahu. Orbán poukázal na pamiatku veľkých činov z čias revolúcie z roku 1848 a potrebu pripomínať si „nielen činy, ale aj s tým spojené emócie”. Orbán si želá, aby „sme si dnes všetci pripomenuli zápal účastníkov ´48-eho´ a spolu by sme mali povedať: Je dobré byť Maďarom dokonca aj v ťažkých časoch”. Podľa neho je „prinášanie obetí národu cnosťou odvážnych”. Maďarsko si každý rok 15. marca pripomína výročie začiatku povstania maďarského ľudu s cieľom získať nezávislosť od vtedajšieho Rakúskeho cisárstva. Pri tejto príležitosti sa minulý rok uskutočnilo skladanie prvých prísah Maďarov žijúcich mimo krajiny svojho pôvodu. Podľa Orbána sa tak komunita maďarských občanov „rozrástla o 150-tisíc krajanov” a ďalších 100-tisíc by malo svoje doklady dostať už „čoskoro”. Vtedajšiu revoltu voči Viedni Orbán označil za „čas, keď bola obnovená jednota maďarského národa”. Vo štvrtok sa v Budapešti očakávajú protesty zástancov i odporcovi Orbána.
Na demonštráciu proti Orbánovi vyzvali aj francúzski intelektuáli
12. marca 2012 - (tasr)
Na účasť na protestnom zhromaždení proti maďarskej vláde premiéra Viktora Orbána, ktoré sa bude konať 15. marca, vyzvali prostredníctvom dnešného vydania francúzskeho ľavicového denníka Libération známi francúzski intelektuáli. Demonštráciu organizuje na spoločenskej sieti Facebook hnutie Milión ľudí za slobodu maďarskej tlače (Milla). Ako uviedla maďarská tlačová agentúra MTI, signatári vo výzve napísali, že 15. marca budú s maďarskými demokratmi, aby zabojovali proti problému, ktorý tragicky hrozí Európe. Podľa nich Orbán so svojou dvojtretinovou väčšinou v parlamente „zneužil nacionalistickú nostalgiu Veľkého Uhorska, aby si podriadil médiá, odstránil mocenské protiváhy, cenzuroval právo na názor a spustil reformy, z ktorých mnohé sú namierené proti slobode a sú na škodu menšinám”. To, čo sa v súčasnosti deje v Maďarsku, sa podľa nich netýka iba jedinej krajiny. Je to kolektívna tragédia, keďže všade v Európe silnejú populistické tendencie, ktoré pripomínajú najtemnejšie obdobia histórie. „Protestovať do Budapešti s hnutím Milla a mnohými občianskymi združeniami pôjdeme nielen zo solidarity, ale aj z dôvodu svedomia, pretože o osude Európskej únie sa nerozhoduje iba v Aténach, ale aj v Budapešti,” uvádza sa vo výzve. Medzi signatármi figurujú režisér Patrice Chéreau, poslanec Európskeho parlamentu Daniel Cohn-Bendit, esejistka Caroline Fourestová, diplomat Stéphane Hessel, pedagóg Katolíckej univerzity v Leuvene Mark Hunyadi, bývalý hlavný sekretár mimovládnej organizácie Reportéri bez hraníc Jean-Francois Julliard, genetik Axel Kahn a mnohí ďalší.
„Rodinný sviatok“, alebo „nadávky na povel“?
14. marca 2012 - (Šport)
Zo štátneho sviatku 15. marca, keď si Maďari pripomínajú vypuknutie protihabsburskej revolúcie v rokoch 1848-49, chce opozícia a jej spojenci urobiť „nenávistnú šarvátku”. Reagoval na výzvu francúzskych intelektuálov zverejnenú v pondelok vo francúzskom ľavicovom denníku Libération štátny tajomník maďarskej vlády zodpovedný za komunikáciu Zoltán Kovács. Skupina Francúzov vyzvala na účasť na protestnom zhromaždení proti Orbánovej vláde pri príležitosti marcového štátneho sviatku. Demonštráciu organizuje na spoločenskej sieti Facebook hnutie Milión ľudí za slobodu maďarskej tlače (Milla). Podľa MTI Kovács namietal, že opozícia dovezie na demonštráciu z diaľky ľudí, ktorí možno prvýkrát v živote uvidia Budapešť, napriek tomu sú ochotní na povel nadávať na Maďarsko. „Vláda a väčšina ľudí sa pripravujú na dôstojný, pokojný a rodinný sviatok,” konštatoval predstaviteľ maďarskej vlády, ktorý vyjadril názor, že rodinné programy na Budínskom hrade, podujatia pri Maďarskom národnom múzeu a na Kossuthovom námestí navštívi čo najviac ľudí, aby spoločne oslavovali. Signatári výzvy z Francúzska napísali, že 15. marca budú s maďarskými demokratmi, aby zabojovali proti problému, ktorý tragicky hrozí Európe. Podľa nich Viktor Orbán so svojou dvojtretinovou väčšinou v parlamente „zneužil nacionalistickú nostalgiu Veľkého Uhorska, aby si podriadil médiá, odstránil mocenské protiváhy, cenzuroval právo na názor a spustil reformy, z ktorých mnohé sú namierené proti slobode a sú na škodu menšinám”.
Tisíce Slovákov pracujúcich za hranicami sa vrátilo späť domov
14. marca 2012 - (aktualne.sk)
Za hranicami krajiny pracujú mnohí Slováci, vlani sa ale tisíce z nich vrátili späť domov. Či si nájdu prácu na Slovensku, je otázne. Na pracovnom trhu to u nás nevyzerá ružovo. Viac než desaťtisíc Slovákov, ktorí pracovali za hranicami, sa vlani vrátili späť domov, informoval štatistický úrad. V zahraničí tak pracovalo minulý rok takmer 117-tisíc našincov. Spomalenie ekonomík Štatistický úrad zisťuje len to, koľko Slovákov pracuje v zahraničí do jedného roka, nepočíta tých, ktorí do cudziny prišli za prácou a zostali tam dlhšie. Slováci sa vracali späť domov zrejme kvôli tomu, že európske ekonomiky minulý rok slabli, čo sa podpísalo aj pod menej pracovných miest. „Zisťujeme počty týchto osôb, ale nezisťujeme príčiny ich návratu. Predpokladáme, že to súvisí so znížením dopytu po pracovných silách v tých hlavných krajinách ich záujmu, ako je Česko, Maďarsko, Rakúsko, Veľká Británia,” povedal šéf odboru štatistiky práce a miezd Štatistického úradu SR Ivan Chrappa. Najviac cestujú za prácou do zahraničia obyvatelia Prešovského a Nitrianskeho kraja, zamestnajú sa zväčša v priemysle a stavebníctve. Nezamestnanosť u nás To, či si navrátilci nájdu prácu doma, je otázne. Keďže bude ekonomika rásť pravdepodobne len veľmi pomaly, nebude to podľa analytikov stačiť na tvorbu nových pracovných miest. „V tomto roku je na mieste obava z tlaku na ďalší pokles zamestnanosti a nárast nezamestnanosti,” hovorí hlavný analytik Volksbank Slovensko Vladimír Vaňo. Viacerí analytici predpokladajú, že evidovaná miera nezamestnanosti prekročí štrnásť percent. V decembri minulého roka stúpla podľa ústredia práce nezamestnanosť na 13,59 percenta, naposledy bola na Slovensku evidovaná nezamestnanosť vyššia v júli 2004.
Na Slovensku pracuje najviac cudzincov z Rumunska, a to 4134
13. marca 2012 - (tasr)
Na slovenskom pracovnom trhu je podľa najaktuálnejších štatistík Ústredia práce, sociálnych vecí a rodiny (ÚPSVaR) SR zamestnaných presne 21.265 cudzincov, z toho iba necelých 4500 žien. Z približne 2,35 milióna pracujúcich je tak zo zahraničia každý 110. zamestnanec. Najviac je na Slovensku registrovaných zahraničných pracovníkov z Rumunska, a to 4134. Nasleduje 2884 Čechov, pričom práve v ich krajine sú Slováci najpočetnejšou skupinou. Po Česku nasledujú ďalší susedia SR, a to Poliaci (2125), Maďari (2078) a Ukrajinci (971). V prípade Ázijčanov je v SR najviac Kórejčanov (946). Po nich nasledujú Vietnamci a Číňania, ktorých je spolu necelých 600. Pre firmy na Slovensku pracujú aj ľudia z exotických krajín, po jednom sú evidovaní zamestnanci z Rovníkovej Guiney, Pakistanu, Laosu, Somálska a Tobaga.
Bratislavský kraj je piatym najbohatším regiónom v Európskej únii
14. marca 2012 - (Pravda)
Bratislavský kraj je piatym najbohatším regiónom v Európskej únii. Od posledného porovnania ekonomickej sily regiónov si polepšil o štyri priečky a preskočil tak Prahu i Viedeň. Ukázalo to porovnanie oficiálnych údajov Eurostatu za rok 2009. Údaje však výrazne ovplyvňuje dochádzanie za prácou. Do Bratislavy cestujú do zamestnania denne alebo týždenne desaťtisíce ľudí s trvalým pobytom po celom Slovensku a výrazne tak zvyšujú vyprodukovanú hodnotu, ktorá sa delí oficiálnym počtom obyvateľov. Údaje za Bratislavu aj iné veľké mestá sú tak podstatne vyššie, ako by dokázali vyprodukovať ich obyvatelia. Iným regiónom, naopak, produkt znižuje odchádzanie za prácou do centier. Najbohatší je vnútorný Londýn s 332 percentami priemeru únie. Opačný koniec rebríčka obsadili regióny v Bulharsku a Rumunsku, doplnené o poľské a maďarské regióny. Kým bohatstvo Bratislavy je vyjadrené 178 percentami priemeru EÚ, na východnom Slovensku je to len 48,9 percenta, na strednom 57,9 percenta a na západnom 68,4 percenta. Rebríček vychádza z hrubého domáceho produktu na obyvateľa prepočítaného podľa kúpnej sily. Za takto získanú jednotku štandardnej kúpnej sily sa dá nakúpiť rovnaké množstvo tovarov a služieb, bez ohľadu na silu národnej meny.
Bratislava v bohatstve porazila Prahu. Na papieri
14. marca 2012 - (Hospodárske noviny)
Bratislava sa prvýkrát prebojovala do prvej päťky „najbohatších regiónov” Európskej únie. Zanechala za sebou Viedeň, Miláno a najnovšie dokonca predbehla aj Prahu. Ukázali to údaje, ktoré včera zverejnil európsky štatistický úrad Eurostat. Najnovší prieskum, spracovaný na základe dát z roku 2009, pripísal Bratislave až o tri štvrtiny väčší HDP, než je priemer únie. Stačilo jej to na piate miesto v rebríčku. „Samozrejme, neznamená to, že obyvatelia nášho hlavného mesta by zrazu zarábali podstatne viac peňazí, než, povedzme, Viedenčania. Na Slovensku, a obzvlášť v Bratislave, je totiž veľa zahraničného kapitálu. Zisk, ktorý vyprodukuje, tak nezostáva Slovákom, ale vracia sa do zahraničia,” vysvetlil pre HN ekonomický prognostík Pavol Kárász s tým, že Bratislavčania veľa vyprodukujú, ale výrazne menej zarobia. Rebríček Eurostatu zohľadňuje hlavne hrubý domáci produkt prepočítaný na obyvateľa, nie výšku platov či životnú úroveň Európanov. V rebríčku jednoznačne dominuje Londýn, ktorý prekračuje úniový priemer viac ako trojnásobne. S veľkým odstupom za ním skončil na druhom mieste Luxemburg. Nasleduje Brusel, Londýn a Bratislava. „Naša metropola leží vo veľmi perspektívnom regióne Győr - Viedeň - Bratislava. Ak sa podarí zlepšiť vzájomnú spoluprácu, táto oblasť má veľkú budúcnosť,” tvrdí Kárász. Ak by napríklad podľa Kárásza vzniklo partnerstvo medzi bratislavským letiskom a viedenským Schwechatom, vznikol by projekt, ktorý vytvorí veľkú konkurenciu strategickému bodu európskej leteckej dopravy v talianskom Miláne. Kým však naša metropola dominuje v celoeurópskom priemere, zvyšok Slovenska poriadne zaostáva. Západ a stred nedosahujú ani tri štvrtiny výkonu EÚ, východ dokonca ani polovicu. Všetky tri si navyše s vlaňajšími štatistikami pohoršili. Najchudobnejšie regióny štatistici hlásia z Bulharska, kde sa dva z nich pohybujú dokonca pod hranicou jednej tretiny európskeho priemeru. Medzi dvadsiatkou regiónov na dne tabuliek je päť bulharských, šesť rumunských, štyri maďarské a päť poľských oblastí. Naopak, pád na spodok rebríčka nepostihol žiadny región zo západnej či z južnej Európy.
Maďarský priemysel v januári medziročne klesol
14. marca 2012 - (sita)
Maďarská priemyselná výroba v januári podľa konečných neupravených údajov medziročne oslabila o 0,5 % po tom, ako v decembri o 2,1 % posilnila. Informoval o tom v stredu štatistický úrad krajiny KSH. Konečné údaje sa zhodujú s predbežným odhadom. Medziročné oslabenie produkcie, ktoré je prvé od júna 2011, je podľa štatistického úradu výsledkom poklesu výroby automobilov a menšieho dopytu po vykurovaní vzhľadom na mierne januárové počasie. Podľa kalendárne upravených údajov priemyselná produkcia Maďarska v januári klesla o 2,7 % po decembrovom raste o 6,7 %. Medzimesačne januárová priemyselná výroba v krajine podľa sezónne a kalendárne upravených údajov o 2,1 % vzrástla po tom, ako v decembri o 7,3 % oslabila.
Investícia do bánk je veľkým rizikom
14. marca 2012 - (Tomas Berggren - finweb.hnonline.sk)
Investori by mali byť v súvislosti s investíciami do finančných domov opatrní. Súčasné prostredie je pre európske banky vďaka verejným dlhom a ekonomickému rastu výzvou. Preto by investori mali byť v súvislosti s investíciami do bánk opatrní. Dôležitým faktorom je v prípade jednotlivých bánk kvalita úveru a geografická expozícia. Investori sa v súčasnosti sústredia na udalosti, ktoré sú síce málo pravdepodobné, ale ich dopad na veľké banky môže byť obrovský. Ide o veľké straty z úverov a záväzky z nich vyplývajúce v súvislosti s geografickým rizikom. Banky spojené s Gréckom sú z objektívnych dôvodov otĺkané. Neistota ohľadom Grécka klesá, pozornosť sa presúva na ďalšie horúce miesta. To by mohlo zmeniť skupinu problémových bánk, čo trh zaznamená. Portugalsko a Španielsko sú už teraz v hľadáčiku, ale východná Európa sa tiež posúva na zoznam vysoko rizikových oblastí, pretože tieto ekonomiky majú v čase extrémnej volatility menší prístup na medzinárodné úverové trhy ako pred krízou v rokoch 2008/2009. To, čo sa práve deje v Maďarsku, môže mať veľký dopad na banky vo východnej Európe ako je Erste Group, ING Group, Intesa Sanpaolo, Raiffeisen atď. Celkovo vzaté, investícia do bánk je behom na dlhú trať. Aby investície boli úspešné, je potrebné stabilný ekonomický rast a rast objemu úverov. Rozhodujúce je teda načasovanie investícií a fázy úverového cyklu. Rast stagnuje, banky poisťujú úvery a musia sa sústrediť na kontrolu škôd. Musia sa vyhnúť stratám z existujúceho úverového portfólia. V tejto situácii teraz európske banky sú a ešte nejakú dobu budú. Aktuálne je valuácia bankového sektora s expozíciou voči východnej Európe na 0,5 účtovnej hodnoty. To znamená, že investori čakajú ďalšie straty z úverov a potrebu navyšovania kapitálu týchto banky, aby splnili nové kapitálové požiadavky. V porovnaní so švédskymi bankami, ktoré sa obchodujú za svoju účtovnú hodnotu, je zrejmé, že dochádza k rôznemu vývoju rizika pri jednotlivých bankových akciách. Je dôležité rozumieť úrovni pákového efektu, s ktorým banky operujú a jeho vplyvu na rast ziskov banky. Banky spravidla operujú s návratnosťou aktív medzi 0,25-1% počas posledných 5 rokov, čo znamená, že aj veľmi malé straty v podkladovom portfóliu dokážu dostať banku zo zisku do straty. Chyby mnohých súkromných investorov spočívajú v tom, že predpokladajú, že najhoršie zasiahnuté banky sa vrátia do zisku. To sa nestane, kým sa budú banky oddlžovať, aby splnili nové kapitálové požiadavky. Zisky na akciu dosahované v minulých rokoch budú nedosiahnuteľné. Hoci sme nedávno na akciách bánk videli rely, riziko investícií do týchto akcií je stále vysoké, pretože fundamenty európskych bánk zostávajú slabé.
Orbán ustupuje Európe. Chystá tvrdé škrty
15. marca 2012 - (Oľga Gluštíková - hnonline.sk)
Vláda maďarského premiéra Viktora Orbána pripravuje tvrdé škrty. Chce tak zabrániť budúcoročnému zmrazeniu takmer pol miliardy eur z eurofondov na rozvoj chudobnejších regiónov. Európskej komisii včera sľúbila, že plány na zníženie schodku rozpočtu oznámi už budúci mesiac. „Maďarsko odpovie na otázky komisie o rozpočtovom deficite v polovici apríla,“ povedal štátny tajomník maďarského ministerstva hospodárstva Zoltán Cséfalvay. Podľa neho si Maďari ešte tento rok budú musieť utiahnuť opasok kvôli úsporám zhruba 480 miliónov eur. „Maďari budú musieť robiť škrty. Tie sú už teraz dosť veľké. Vidieť ich najmä v Budapešti, kde štát šetrí aj na údržbe ciest a na verejnej doprave,“ povedal pre HN Slovák žijúci v Maďarsku Lukáš Pathaky. Orbánova vláda chce úsporami zvrátiť utorkové bezprecedentné rozhodnutie Európskej únie o zmrazení 495 miliónov eur. Čas má však iba do júna. Vtedy eurokomisia prehodnotí, či naši južní susedia dostatočne bojujú proti svojmu nadmernému rozpočtovému deficitu a či o peniaze skutočne prídu. Budapešť však hovorí o nedostatku času na to, aby dostala svoj deficit pod trojpercentnú hranicu HDP. „Maďarsko má relatívne málo času, aby pokročilo. Môže však úniu presvedčiť a dosiahnuť, že jej podpora nebude zmrazená,“ povedal podpredseda maďarskej vlády Tibor Navracsics. Podľa neho Orbánova vláda dobre vie, že plán deficitu od vstupu do únie neplnila, ale odzrkadľujú sa v tom vraj aj nedostatky predchádzajúcich maďarských vlád. Maďarské médiá hodnotia bruselské rozhodnutie ako ďalší tvrdý úder pre Orbána. Experti hovoria, že naši južní susedia o takmer pol miliardy eur od únie zabojujú aj za cenu bolestivého šetrenia. Či to však stihnú do júna, nie je jasné. „Maďarsko je krajina so siedmym najvyšším dlhom v únii. Jeho ekonomická situácia by s peniazmi z fondu bola podstatne lepšia než bez nich. Preto sa krajine oplatí zabojovať,“ povedal pre HN ekonomický analytik Mário Blaščák. Skrotiť svoj rozpočtový deficit podľa odborníkov nebude pre Maďarsko ľahké ekonomicky ani politicky. „Orbán bude musieť skloniť hlavu pred Európou. Maďarsko má ekonomické problémy a zmrazená suma je príliš vysoká. Orbán sa preto bude snažiť zachovať si politicky svoju tvár a zároveň nestratiť tieto peniaze,“ pripomenul pre HN politológ Jiří Pehe.
Príliš dlhé ogabávanie
14. marca 2012 - (Peter Morvay - Sme)
Pri bruselských rozhodnutiach týkajúcich sa uplatňovania spoločných zásad voči jednotlivým štátom je dobré mať sa na pozore. Naozaj vždy nemerajú jedným metrom a veľkým vplyvným štátom ako Francúzsko či Nemecko odpúšťajú viac než malým. Rozhodnutie o pozastavení dotácií z kohéznych fondov pre Maďarsko však medzi falošné rozhodnutia nepatrí. Akokoľvek spomínaním dvojakého metra orbánovské médiá už týždne vymývajú mozog Maďarom doma aj u susedov a argumentujú ním aj ojedinelí Orbánovi priaznivci v zahraničí, napríklad z okruhu českého prezidenta Klausa. Začať so sankciami práve pri Maďarsku je logické a korektné. Dokonca, aj keď tí istí ministri financií predtým preukázali miernu zhovievavosť voči Španielsku. Okrem Grécka, ktoré už tvorí samostatnú štátnopodvodnícku kategóriu, totiž žiadna iná členská krajina neignoruje úniové požiadavky na deficit a snaží sa vyhnúť akýmkoľvek serióznym riešeniam tak dlho ako práve Maďarsko. Na obhajobu Orbánovej vlády možno povedať len toľko, že ona s týmto rekordne dlhým ogabávaním nezačala, trvá v kuse od vstupu krajiny do únie. S charakterom súčasnej vlády však rozhodnutie predsa len čiastočne súvisí, i keď inak, než tvrdia Orbánovi obhajcovia. Žiadna z predchádzajúcich maďarských vlád totiž podvádzanie nevyzdvihla na takú vysokú úroveň a nepovažovala úniu za takého hlupáka, aby napríklad za udržateľné zníženie deficitu vydávala jednorazovú krádež peňazí uložených v penzijných fondoch. Žiadna vláda únii nedávala tak najavo, že je na svoje praktiky ešte aj hrdá, že ich považuje za pilier vlastnej politiky a doma sa nimi chváli. Len tá Orbánova, ktorá sa teraz tvári ublížene a nechápe, čože si to v Bruseli dovolili.
Zbabelý maďarský zločin aj trest
14. marca 2012 - (Peter Podstupka - Hospodárske noviny)
Zastavenie časti maďarských eurofondov zhruba za pol miliardy eur nie je úplne fér. Nejde o to, že by si tamojší premiér Orbán za čarovanie s verejnými financiami trest nezaslúžil. Problémom je skutočnosť, že oficiálne príde trest za niečo, s čím má dnes problém drvivá väčšina krajín eurozóny. Zločin aj trest bol v tomto prípade mimoriadne zbabelý. Všetko začal Orbán, ktorý v snahe splniť predvolebné sľuby, a zároveň nespáchať politickú samovraždu, začal hľadať netradičné zdroje príjmov štátneho rozpočtu. Znárodnenie druhého piliera alebo mimoriadne dane pre banky dokázali krátkodobo vyrovnať štátny rozpočet. Tieto jednorazové príjmy sa však nezohľadňujú v číslach, ktoré zaujímajú úradníkov v Bruseli. Práve kvôli podobným experimentátorom, ako je Orbán. V skutočnosti tak Maďarsko nemá vyrovnaný rozpočet a stále je hlboko v mínuse. Na druhej strane je rovnako alebo viac v mínuse aj Portugalsko a Španielsko. O Grécku ani nehovorím. A fráza o tom, že v Maďarsku euroúradníci nevidia ani len snahu o šetrenie, je postavená vyslovene na uhle pohľadu. Znárodnením druhého piliera si Orbán okrem hotovosti znížil napríklad aj budúce výdavky v prvom pilieri, čo je bez diskusie znižovanie výdavkov. Minimálne v krátkodobom horizonte. Podstatné je, že z Bruselu v tomto prípade prišlo varovanie. Čarovanie s číslami je Európska únia ochotná trestať čarovaním s dôvodmi na pokuty. Ide o veľmi dôležité posolstvo, ktoré môže byť dôležité aj pre budúcu jednofarebnú slovenskú vládu. Ak sa nebude hrať fér na našej strane ihriska, švindľovať začne aj Brusel.
Ak nebudeš šetriť, zaškrtím ťa
14. marca 2012 - (Plus jeden deň)
Snahy o záchranu eurozóny prerastajú do zúfalstva. Dokazujú to schôdzky predstaviteľov menovej únie v Bruseli, kde už prišlo aj na ručné-stručné vysvetľovanie dôležitosti udržať výdavky štátov na uzde. Maďarom navyše rovno zmrazili čerpanie eurofondov. Šéf eurozóny Jean-Claude Juncker včera už druhý deň hľadal riešenia dlhovej krízy s ministrami financií krajín eurozóny. A rozhodne s nikým nezaobchádzal v rukavičkách. Spolu s kolegami sa zhodli, že Maďarsko nebojuje dostatočne proti nadmernému zadlžovaniu krajiny. Našim južným susedom preto s účinnosťou od budúceho roka zmrazili 495 miliónov eur z kohézneho fondu. Ide vôbec o prvý prípad, keď Európska únia trestá člena a priveľký rozpočtový schodok. Deficit nad tri percentá hrubého domáceho produktu však má v súčasnosti väčšina krajín eurozóny, a tak môžeme len tŕpnuť, kto bude ďalší na rade. Maďarský premiér Viktor Orbán sa však bráni, že ide len o technickú záležitosť a krajina o žiadne peniaze nepríde. Predstavitelia EÚ tiež pripúšťajú, že ak bude situáciu preukázateľne riešiť, rozhodnutie zrušia. Podobné naťahovanie s Bruselom čaká aj Španielov. Predstavitelia európskych vlád ich rovnako pokarhali. Mali by pristúpiť k ráznejším rozpočtovým škrtom, aby sa kríza v regióne opäť nerozhorela. Španieli chcú v tomto roku deficit okresať na 5,8 percenta HDP. Podľa Junckera je to však málo a žiada, aby sa „posnažili” o ďalšieho pol percenta. „Plán premiéra Mariana Rajoya je mŕtvy,” povedal šéf eurozóny a premiér Luxemburska Jean-Claude Juncker. Aby to dostatočne zdôraznil, pred zrakmi ostatných ministrov i novinárov chytil pod krk španielskeho ministra hospodárstva Luisa de Guindosa. Zatiaľ to, samozrejme, myslel ako vtip, no ak budú členovia eurozóny naďalej veselo porušovať pravidlá hospodárskej stability, nabudúce možno zovrie ruky silnejšie.
Maďarsko sľubuje zlepšenie rozpočtovej disciplíny
14. marca 2012 - (sita)
Maďarsko prisľúbilo, že na budúci mesiac načrtne kroky vo fiškálnej oblasti, aby zvrátilo rozhodnutie EÚ, ktorá pre nedostatočnú rozpočtovú disciplínu rozhodla, že Maďarsku od roku 2013 pozastaví vyplácanie eurofondov v sume takmer pol miliardy eur. Štátny tajomník ministerstva hospodárstva Zoltán Cséfalvay v stredu vyhlásil, že Budapešť podnikne kroky vo fiškálnej oblasti. Ministri financií EÚ v utorok rozhodli o pozastavení vyplácania eurofondov, ale uviedli, že Budapešť sa môže tejto sankcii vyhnúť, ak do júna urobí kroky na nápravu stavu verejných financií. „V polovici apríla Maďarsko odpovie na otázky, ktoré súvisia s dosiahnutím cieľov v oblasti rozpočtového deficitu,” povedal Cséfalvay pre televíznu stanicu TV2. Dodal, že ak vláda všetky plánované opatrenia zrealizuje v rámci plánu fiškálnej reformy, ktorá sa začala v marci tohto roka, zaručí sa tým dosiahnutie cieľa vo fiškálnej oblasti. Rozhodnutie Bruselu znamená ďalší tlak na konzervatívnu vládu maďarského premiéra Viktora Orbána, ktorá sa snaží získať pohotovostný úver od EÚ a Medzinárodného menového fondu (MMF), aby znížila náklady štátu na požičiavanie si a odvrátila krízu. Formálny začiatok rokovaní o pohotovostnom úvere zatiaľ brzdí spor Budapešti s EÚ o zákony, ktoré podľa Bruselu podkopávajú nezávislosť maďarskej centrálnej banky a súdnictva.
Ministri financií EÚ zmrazili Maďarsku eurofondy pre fiškálnu politiku
13. marca 2012 - (tasr)
Ministri financií Európskej únie (EÚ) rozhodli dnes o zmrazení rozvojovej pomoci pre Maďarsko za 495 miliónov eur. Dôvodom je, že maďarská vláda nedokázala dostať pod kontrolu rozpočet krajiny. Ide o prvý prípad, keď EÚ zastavila nejakej členskej krajine eurofondy, ako trest za nedôslednosť fiškálnej politiky. Po dlhých diskusiách ministrov, keď sa Maďarska zastávali delegácie Poľska, Británie, Českej republiky a Rakúska, nakoniec ministri hlasovali za návrh Európskej komisie, a to zastaviť Maďarsku od budúceho januára peniaze z eurofondov. Dohodli sa však na kompromise, že už 22. júna, a nie v septembri prebehne kontrola, či maďarská strana vyvíja úsilie na nápravu rozpočtového deficitu. Komisia môže opäť uvoľniť fondy, keď sa presvedčí, že Budapešť splní svoje fiškálne ciele.
Maďari dostali trest ako prví
14. marca 2012 - (Adriana Zsigová - Sme)
Maďarsko bude prvou krajinou, ktorej Európska únia zmrazí eurofondy. Ministri financií na včerajšom rokovaní schválili návrh Európskej komisie, ktorá Budapešť potrestá za to, že si od roku 2004 nedokáže ustrážiť deficit pod tromi percentami HDP, ako to stanovuje únia. Na budúci rok sa očakáva schodok na úrovni 3,6 percenta. Maďarsko by tak malo od budúceho januára prísť o 495 miliónov eur z Kohézneho fondu, ktoré idú hlavne na financovanie projektov v oblasti životného prostredia a dopravy. Na nápravu má vláda čas do 22. júna, keď ministri financií rozhodnutie ešte raz prehodnotia. Sankcie podporilo aj Slovensko. Po tom, ako agentúra Reuters v pondelok informovala, že v otázke fondov panuje u väčšiny ministrov zhoda, forint začal prudko klesať na 295 forintov za euro. Komisia opatrenie navrhla už koncom februára a keďže vláda neprijala uspokojivé opatrenia, aby budúcoročný schodok znížila, včera ho schválili ministri financií členských krajín únie. Dlho bolo proti susedné Rakúsko. „Mám pocit, že sa meria dvojakým metrom. Včera sme diskutovali o Španielsku, ale s rovnakými sankciami sme nevyšli,” povedala pre ORF rakúska ministerka financií Maria Fekterová. Maďarsko nie je jedinou krajinou, ktorá nedodržiava rozpočtové pravidlá, Brusel tvrdí, že na rozdiel od ostatných nemá snahu to zmeniť. Vládna strana Fidesz voličom bruselské rozhodnutia vysvetľuje ako zásah do vnútorných záležitostí štátu, za ktoré môžu iní. „V Bruseli a Štrasburgu útočia na Maďarsko na základe princípov sociálnych demokratov a liberálov,” povedal pre Magyar Hírlap Mihály Balia, predseda parlamentného výboru pre zahraničie za Fidesz. „Orbánova vláda spravila pre skresanie rozpočtového schodku viditeľne viac ako Gyurcsányova.” Maďarská socialistická strana (MSZP), za ktorú bol premiérom Ferenc Gyurcsány, vo vyhlásení naopak tvrdí, že práve politika Orbánovej vlády donútila Európsku komisiu konať. V období, za ktoré únia Budapešť trestá, vládli socialistickí premiéri Gyurcsány a Gordon Bajnai. V roku 2011 už Orbánova vláda dokázala rozpočet vyrovnať, ale len prevodom peňazí z dôchodkových fondov, čo Európska komisia nepovažuje za dostatočné a systémové riešenie. Národná agentúra pre rozvoj už avizovala, že projekty financované z eurofondov by sa mohli kompenzovať úľavou na DPH. Okrem sankcií hrozí Maďarsku, že sa dostane na Európsky súdny dvor. Európska komisia minulý týždeň posunula dve konania proti Maďarsku pre zmeny v ústave. V Maďarsku to vyvoláva protieurópske nálady.
Ak Maďarsko prijme opatrenia, sankcie EÚ budú zrušené, tvrdí Mikloš
13. marca 2012 - (tasr)
Dnešné rozhodnutie ministrov financií EÚ (Ecofin) voči Maďarsku podľa šéfa slovenských financií Ivana Mikloša potvrdzuje funkčnosť prijatých sprísnených pravidiel na európskej úrovni. Ecofin podľa neho potvrdil návrh Európskej komisie (EK), na zmrazenie prostriedkov z Kohézneho fondu pre Maďarsko. Ide o rozvojovú pomoc v celkovej výške 495 miliónov eur. „Takže sankcia sa uplatnila. S tým, že do 22. júna, ak Maďarsko prijme potrebné opatrenia, tak sa toto zmrazenie môže zrušiť,” upozornil Mikloš. Slovenský minister uviedol, že dnes v Bruseli patril medzi tých, ktorí jednoznačne argumentovali v prospech návrhu EK. Podľa neho Slovensko ani nemohlo zaujať inú pozíciu, keď doteraz vždy presviedčalo ostatných o potrebe zavedenia prísnych a vymáhateľných pravidiel. „Pripomenul som kolegom, že som možno jediný minister, ktorý sedel v Ecofine aj v rokoch 2003 a 2004, kedy komisia navrhla sankcie voči Francúzsku a Nemecku pre nedodržiavanie Paktu stability a rastu. Bolo to vtedy odmietnuté a následne sa pravidlá zmäkčili. Aj to doviedlo Európu tam, kde je teraz,” povedal Mikloš. A dodal, že aj preto apeloval na ostatných ministrov, aby dôverovali EK. Už aj preto, že návrh komisie bol v súlade s európskou legislatívou a so sprísnenými pravidlami, ktoré dnes EÚ má. „Som rád, že sa to presadilo,” povedal Mikloš o sankciách voči Maďarsku. Priznal, že počas rokovaní boli voči tejto záležitosti rôzne názory a niektoré krajiny sa snažili presadiť menej razantné opatrenia, ale prevažujúci bol nakoniec ten, že už nemožno zopakovať chyby, ktoré sa stali v minulosti. „Je v našom záujme a aj v záujme Maďarska, aby urobilo potrebné opatrenia. A maďarský minister deklaroval, že to urobia v priebehu najbližšieho mesiaca. A ak tieto opatrenia budú, 22. júna rozhodneme o zrušení sankcií,” vysvetlil šéf rezortu slovenských financií.
Európa vytrestala Maďarov
14. marca 2012 - (Hospodárske noviny)
Maďari môžu prísť pre zlé rozpočtové hospodárenie o pol miliardy eur. Takto tvrdo včera potrestali vládu Viktora Orbána ministri financií Európskej únie, ktorí odsúhlasili, aby eurokomisia zmrazila Budapešti stámilióny z fondov na rozvoj chudobnejších regiónov. Orbánova vláda totiž podľa Bruselu neplní svoje záväzky týkajúce sa boja proti kríze. „Maďarsko nebolo schopné aj napriek výzvam prijať opatrenia potrebné na to, aby znížilo rozpočtový schodok,” povedal komisár pre hospodárske a menové záležitosti Olli Rehn. Odborníci tvrdia, že podobný krok únie sa dal voči našim susedom očakávať. „Maďarsko si koledovalo o to, aby prišlo o peniaze z únie. Prekvapením je, že to nechalo dôjsť až tak ďaleko. Budapešť sa stále správa tak, ako keby nepotrebovala okolitý svet,” povedal pre HN analytik Vladimír Pikora. Je to prvýkrát, čo Brusel berie členskej krajine peniaze z fondov za nedodržiavanie dohôd. Európa tým chce podľa odborníkov postrašiť Maďarsko a naznačiť mu, že je rebelujúcou krajinou únie. Nepáči sa jej, že Maďarsko neudrží rozpočtové deficity pod tri percentá HDP. Po zdĺhavom rozhodovaní sa včera ministri financií rozhodli urobiť kompromis. „Sankcie sme odsúhlasili s tým, že 22. júna ich znovu prehodnotíme. Ak sa ukáže, že Maďarsko splnilo body odporúčania, tak ich okamžite odvoláme,” objasnil médiám český minister financií Miroslav Kalousek. Za potrestanie Maďarska zahlasovala aj naša krajina. Tú v Bruseli zastupoval šéf rezortu financií Ivan Mikloš. „Minister podporil návrh zmraziť peniaze Maďarsku. Dôvodom je prísna rozpočtová disciplína,” povedal pre HN hovorca ministerstva financií Martin Jaroš. Komisia navrhla Maďarsku zmraziť 495 miliónov eur, čo je približne jedna tretina z regionálnych fondov. Maďarský minister financií György Matolcsy svojim kolegom pripomenul, že niektoré krajiny únie sú na tom ešte horšie. Sľúbil však, že Budapešť zlý stav napraví. „Maďarsko prijme potrebné opatrenia, aby sankcie boli v júni zrušené, „ vyhlásil Matolcsy. Rozhodnutie únie má podľa diplomatov ukázať, že nové právomoci komisie sú pre rozpočtových hriešnikov skutočnou hrozbou. Brusel chce takto tlačiť aj na ostatné krajiny, aby plnili svoje rozpočtové ciele počas pretrvávajúcej finančnej krízy. Deficity nad povolenou trojpercentnou úrovňou má však teraz okrem našich južných susedov aj väčšina krajín EÚ. Brusel už s nimi kvôli tomu vedie rozhovory pre porušenie pravidiel. Maďarsko by tak nemuselo byť jedinou krajinou, ktorá by sa kvôli nedôraznému znižovaniu schodkov musela báť o bruselské peniaze. Veľké problémy s ich dodržiavaním má napríklad Španielsko. „To tiež zaskočilo úniu, pretože sa ukázalo, že Španieli nechcú šetriť tak, ako tvrdili,” tvrdí Pikora.
Prezident dal R. Ficovi zelenú, môže zostaviť vládu
15. marca 2012 - (tasr)
Nový kabinet bude jednofarebný, keďže lídri zvyšných piatich politických strán na dnešnom rokovaní za okrúhlym stolom odmietli možnosť ísť so Smerom-SD do spoločnej koalície. - Prezident SR Ivan Gašparovič dnes poveril predsedu Smer-SD Roberta Fica zostavením novej vlády. Jeho strana zvíťazila v sobotňajších (10.3.) predčasných voľbách so ziskom 44,41 percenta hlasov. V Národnej rade (NR) SR s 83 kreslami získala nadpolovičnú väčšinu. Nový kabinet bude jednofarebný, keďže lídri zvyšných piatich politických strán na dnešnom rokovaní za okrúhlym stolom odmietli možnosť ísť so Smerom-SD do spoločnej koalície. „Som presvedčený, že výsledky parlamentných volieb vytvorili všetky podmienky na to, aby som toto poverenie naplnil, aby som v termíne ustanovujúcej schôdze NR SR predložil pánovi prezidentovi návrhy kandidátov na členov vlády SR, ktorí by potom mohli byť menovaní do týchto funkcií,” vyhlásil po stretnutí budúci premiér. Ustanovujúca schôdza parlamentu bude 4. apríla. Líder Smeru-SD dnes o konkrétnych menách budúcich ministrov pred novinármi hovoriť nechcel, informoval o nich len hlavu štátu. Po stretnutí prezradil len to, že rezort hospodárstva a ministerstvo zahraničných vecí určite povedú nestraníci. Kreslo šéfa diplomacie ponúkol diplomatovi Miroslavovi Lajčákovi, ktorý momentálne pôsobí ako výkonný riaditeľ pre Rusko, Východné partnerstvo a západný Balkán v rámci Európskej služby pre vonkajšiu činnosť. Odpoveď, či ponuku prijme, sa predseda Smeru od Lajčáka dozvie na dnešnom stretnutí o 16.00 h. „V prípade, ak pán Lajčák povie áno a ja verím, že povie áno, bude to obrovský prínos, pretože Slovensko sa môže aj v zahraničí oprieť o vynikajúcich diplomatov,” podčiarkol budúci premiér. Programové vyhlásenie vlády sa bude podľa Fica do veľkej miery zhodovať s prioritami Smeru avizovanými pred voľbami. „V tom je možno výhoda, keď vládu SR zostavuje jedna politická strana,” uviedol predseda Smeru-SD s tým, že nová vláda zrejme nebude potrebovať 30-dňovú lehotu od menovania vlády do predloženia jej programu. „Tento termín môže byť kratší, lebo nielenže štát potrebuje stabilitu, ale treba zabrániť rôznym rozhodnutiam, ktoré sa v tomto medziobdobí môžu diať,” argumentoval.
Smer bude vládnuť sám
Smer-SD ako víťaz parlamentných volieb bude zostavovať novú vládu sám. Vyplynulo to z dnešných rokovaní pri okrúhlom stole, ktoré Smer viedol s budúcimi opozičnými stranami. Robert Fico pre média uviedol, že pätica strán KDH, OĽaNO, Most-Híd, SDKÚ-DS a SaS odmietli koaličnú spoluprácu. Z rokovania strán tiež vyplynulo, že opozícia bude mať k dispozícii rovnaký počet výborov, aký mal Smer-SD a SNS v rokoch 2010 až 2012, a to napriek tomu, že sa zmenil pomer koalície a opozície v prospech vládnej strany. Opozícia zároveň bude mať k dispozícií dve miesta podpredsedov NR SR, kým doteraz jej patrilo jedno. „Predložia návrhy a bude sa o nich hlasovať na ustanovujúcej schôdzi,” avizoval Fico. Mikloš nebude kandidovať na funkciu podpredsedu SDKÚ-DS Súčasný podpredseda SDKÚ-DS Ivan Mikloš sa nebude na najbližšom straníckom kongrese uchádzať o túto funkciu. Uvádza to internetový portál SME. Podľa hovorcu ministra financií Martina Jaroša bude radovým poslancov v Národnej rade (NR) SR. Kandidovať neplánuje ani za predsedu strany. Na tento post je nateraz jediným kandidátom súčasná podpredsedníčka SDKÚ-DS Lucia Žitňanská. Na kongrese sa o líderstvo nemieni uchádzať ani súčasný šéf Mikuláš Dzurinda. Dôvodom je nepriaznivý výsledok v sobotňajších (10.3.) predčasných parlamentných voľbách. SDKÚ-DS dosiahla v histórii svojho pôsobenia najhorší výsledok 6,09 percenta, čo im vynieslo 11 poslaneckých kresiel. S určitosťou na podpredsedníckom poste končí aj Milan Hort, ktorý taktiež nebude kandidovať.
Mečiarove amnestie sa rušiť nebudú
Smer-SD má tiež záujem vpísať do vládneho programu niekoľko návrhov ústavných zákonov. „Došlo k absolútnej zhode pri zrušení trestnoprávnej imunity. Podľa mňa to získa podporu všetkých 150 poslancov. Zhoda je aj na tom, že pokiaľ ide o vzatie poslanca do väzby, bude potrebný súhlas parlamentu, ale samotná imunita bude zrušená, teda orgány činné v trestnom konaní budú môcť bez súhlasu NR SR začať trestné stíhanie,” vysvetlil Fico. V prípade zrušenia Mečiarových amnestií, ktoré žiada KDH, Fico zopakoval, že Smer-SD je len za prijatie deklaratórneho ústavného zákona, ktorý by ich odsúdil. „Ak bude zhoda, sme na to pripravení,” ubezpečil Fico. Na margo generálneho prokurátora Fico podotkol, že Smer-SD nebude prijímať žiadne rozhodnutia do okamihu, kým nerozhodne Ústavný súd SR o výklade zákona a nepovie, či prezident má povinnosť alebo právo vymenovať zvoleného kandidáta. Potom prichádzajú do úvahy dve alternatívy. „Ak by prezident povinnosť nemal, muselo by dôjsť k opakovanej voľbe. Ak by ústavný súd povedal, že prezident povinnosť má, pán Čentéš musí byť vymenovaný a musíme to rešpektovať,” povedal Fico. Most-Híd podľa jeho slov otvoril aj otázku postavenia menšín. „Smer nechce meniť status quo. Zhoda je, že musíme zmeniť zákon o štátnom občianstve, aby občania Slovenska neprichádzali o svoje občianstvo,” podotkol.
Kosovo sa uznávať nebude
Lídri hovorili aj o voľbe troch členov fiškálnej rady podľa ústavného zákona o rozpočtovej zodpovednosti. „Keďže na zvolenie týchto troch členov je potrebná ústavná väčšina, musí dôjsť k dohode opozície a vládnej strany. Vznikla dohoda, že oslovíme profesijné združenia, asociácie zamestnávateľov, ostatných sociálnych partnerov a pokúsime sa navrhnúť takých kandidátov, ktorí nikdy neprejavovali politické názory a sú garanciou toho, že môžu kontrolovať finančnú disciplínu SR,” uviedol Fico. Keďže v júli 2012 sa končí funkčné obdobie viceguvernéra NBS a druhé miesto viceguvernéra nie je obsadené, strany sa dohodli, že jednu pozíciu obsadí Smer-SD a druhú opozícia. Fico s potešením konštatoval, že až na malé výnimky sú všetky strany pripravené podporiť ratifikačný proces významných medzinárodných zmlúv. Mikuláš Dzurinda (SDKÚ-DS) ako minister zahraničných vecí postavil otázku, či dôjde k zmene postoja SR smerom ku Kosovu, ktoré Slovensko neuznáva. „Naša odpoveď bola, že nevidíme žiadne dôvody na uznanie Kosova ako samostatného štátu,” dodal Fico.
KDH: Deklaratórny zákon k amnestiám nestačí, zločiny len pomenúva
Kresťanským demokratom nestačí, aby sa parlament vyrovnal s amnestiami Vladimíra Mečiara len tým, že ich odsúdi deklaratórnym ústavným zákonom, ako to navrhuje Smer-SD. Po dnešnom rokovaní za okrúhlym stolom, na ktorom sa stretli lídri všetkých parlamentných strán, to uviedol predseda KDH Ján Figeľ. Práve jeho hnutie už dlhé roky navrhuje zrušenie týchto amnestií, no ani raz nezískalo dostatočnú podporu. „My sme za účinnú spravodlivosť. Politici nesúdia, ale majú vytvárať podmienky pre účinnosť spravodlivosť. Ak to má byť len deklarácia, tak to krivdy a zločiny nestíha, skôr len pomenúva,” upozornil Figeľ. Predseda parlamentu Pavol Hrušovský (KDH) doplnil, že ak by KDH stačil deklaratórny zákon, tak ho mohli prijať už v tomto volebnom období, keďže Robert Fico (Smer-SD) im takúto možnosť ponúkal. Pravdepodobne budúca líderka SDKÚ-DS Lucia Žitňanská vyhlásila, že jej strana vždy hlasovala za zrušenie Mečiarových amnestií. „Ak máme hovoriť o spravodlivosti, tak deklarácie tu nestačia. Deklarácia je gesto, no tie zločiny, ktoré sa stali, si pýtajú viac ako gesto,” upozornila. Figeľ podobne ako Fico zhodnotil dnešné rokovanie parlamentných strán kladne. „Začali sme v dialógu, ktorý zodpovedá uvedomeniu si zo strany Smeru, že je na ňom úplná zodpovednosť. My chceme všade, kde je to potrebné, prispieť. Atmosféra bola férová, veríme, že bude pokračovať. Tieto štyri roky pred nami sú náročné, potrebujú odbornosť a zodpovednosť nielen na strane vlády, ale aj parlamentu,” odkázal Figeľ.
SaS sa so Smerom-SD pokúsi dekriminalizovať marihuanu, šancu vidí
Sloboda a solidarita ponúkla Smeru-SD svoje ekonomické riešenia výmenou za pomoc pri dekriminalizácii marihuany. „Dotazovali sme sa aj na to, aké sú možnosti v oblasti dekriminalizácii marihuany a sme spokojní, že sa o tejto téme bude diskutovať. Vidíme šancu, že by sa to mohlo presadiť spolu so Smerom,” povedal predseda liberálov Richard Sulík. Pripomenul, že v bývalej koalícii na dekriminalizáciu marihuany nebola vôľa. Podpredseda SaS Juraj Miškov potvrdil, že liberáli si vedia predstaviť spoluprácu so Smerom-SD v oblasti občianskych slobôd. Podotkol, že liberáli majú najlepší program a najlepších expertov, ktorých vedia ponúknuť. Z rokovania parlamentných strán tiež vyplynulo, že opozícia bude mať k dispozícii dve miesta podpredsedov parlamentu a rovnaký počet výborov, aký mal Smer-SD a SNS v rokoch 2010 až 2012. A to napriek tomu, že sa zmenil pomer koalície a opozície v prospech vládnej strany. Liberáli sa budú usilovať o dva parlamentné výbory. Pokiaľ ide o ich obsadenie, sulíkovci ešte mená nechcú hovoriť.
Čakanie na schopných vyberačov daní
Nebude to obrana proti maďarskej iredente. Ani podpora cyrilo-metodského dedičstva nebude tým „národným záujmom“, ktorý v najbližšej dobe spojí vládnu stranu s opozíciou. Prípadný spoločný záujem bude jednoduchý, ekonomický a veľmi pragmatický: znižovanie schodku verejných financií a naplnenie európskych fiškálnych dohôd.
Orbán si opäť vybral len SMK
15. marca 2012 - (Sme)
Maďarská vláda sa nevzdá podpory politiky na etnickom základe a na Slovensku považuje za partnera Stranu maďarskej koalície (SMK), povedal v utorok v budapeštianskom parlamente vicepremiér vlády Zsolt Semjén z Fideszu. SMK sa druhýkrát za sebou nedostala do parlamentu a so ziskom 4,28 percenta prehrala súboj s Mostom-Híd. SMK sa opiera o podporu vládneho Fideszu a jemu blízkych organizácií, naopak, Most-Híd strana Viktora Orbána ignoruje. Semjén tvrdí, že len strany na etnickom základe môžu zaistiť prežitie maďarských menšín a zmiešané strany sú predstupňom asimilácie. Vicepremiér nespochybňuje, že prínos môžu mať, ale len v prípade strany na etnickom základe podľa neho maďarstvo nie je iba sprievodným znakom, ale charakterom tvoriacim podstatu strany. Budapešť je podľa Semjéna pripravená dohodnúť sa s novým slovenským premiérom a pripomenul, že Robert Fico za posledný rok a pol nepoužil žiadny protimaďarský výrok. Požiadavku na zmenu maďarského zákona o dvojakom občianstve zároveň označil za nereálnu. Orbánova vláda sa podľa neho nikdy nevzdá podpory autonómie a každý jej krok vedie týmto smerom. Autonómia má podľa Semjéna dve formy, kultúrnu a územnú.
Naši Maďari
14. marca 2012 - (Peter Morvay - Sme)
Napriek druhému volebnému debaklu považuje vláda Viktora Orbána na Slovensku za svojho jediného partnera SMK. Menší problém je, že tým tunajším Maďarom dáva jasne najavo, že neuznáva ich nárok na vlastný názor. Oni totiž predsa len dali o niečo viac hlasov Mostu a vláda, ktorá sa neustále zaklína ich potrebami, by sa podľa toho mala správať. Aj keď sa jej to nepáči. Oveľa horšie pre menšinu i pre celé Slovensko však je, že orbánovci týmto postojom úspešne bránia tomu, aby sa SMK zmenila, modernizovala a mohla byť aj maďarskej menšine naozaj užitočná. Dnešná SMK je uzatvorené politické a mentálne geto ľudí, čo žijú dlhé roky z toho, že sú Maďari. Aj v rámci menšiny dokážu osloviť len menšinu žijúcu v rovnakom virtuálnom svete ako oni. S podporou Fideszu síce môže strana ešte nejaký čas prežívať, bude mať svojich miestnych funkcionárov a aparátčikov, no jej šanca na návrat do veľkej politiky bude už len klesať. Nehovoriac o nulovom koaličnom potenciáli cezhraničnej pobočky Fideszu. To je však škoda aj pre celé Slovensko. Normálna, koalície schopná menšinová strana by bola pre Slovensko stále prínosom a je možné, že sa bez nej nedá zostaviť pravicová a proreformná vláda. O Moste naopak necelé dva roky vo vláde potvrdili, že je len marketingový produkt, prázdny obal, nemá kostru, čo by stranu držala pohromade. Nemá dokonca jasnejšiu predstavu ani o slovensko-maďarskej spolupráci, ktorá je jeho hlavným heslom. Ekonomické záujmy podnikateľov stojacich za Mostom im možno čoskoro zavelia opustiť mimovládnu stranu a Most spľaskne ako balón. A aj keby nie, potrebuje v rámci vlastnej komunity efektívnu konkurenciu, aby nezdegeneroval podobne ako SMK.
Ficova ľudská tvár
13. marca 2012 - (Peter Morvay - Sme)
V ďalšej Ficovej vláde síce už nebude SNS, očakávať od toho výrazné zlepšenie oficiálnych slovensko-maďarských vzťahov je však dosť naivné. SNS ani v prvej Ficovej vláde nerozhodovala o ničom podstatnom okrem kradnutia vo vlastných rezortoch. Dodávala vládnemu nacionalizmu decibely a vulgárny ráz, nie však jeho podstatu. Na tú bohato stačil Smer sám. Väčšina protimaďarských útokov a zákonov neprišla od ministrov SNS, ale od ministrov Smeru či priamo od premiéra. Nesedí ani vysvetlenie, že Smer sa predháňal s SNS v nacionalizme preto, aby jej prebral voličov. Fico sa logicky a úspešne zameral skôr na prevzatie Mečiarových voličov, Slotovi boli aj preňho príliš „špecifickí”. Rovnako ako Orbán aj Fico bude dbať na „diplomaciu s ľudskou tvárou”. Na jej čelo postaví distingvovaného diplomata. Jeho úlohou však opäť bude najmä to, aby pred civilizovaným svetom obhajoval a vysvetľoval veci, ktoré sa slušne vysvetliť a obhájiť nedajú. So svojím maďarským kolegom bude mať Ficov šéfdiplomat asi celkom slušné vzťahy a veľa spoločných fotiek so širokými úsmevmi. Ani jeden z nich však nezískal funkciu preto, aby problémy slovensko-maďarských vzťahov vyriešil. Len aby zvyšku sveta a najmä Bruselu vysvetľoval, že sa vyriešiť nedajú iba pre neústupnosť a nacionalizmus druhej strany. Plus budú vysvetľovať, že nacionalizmus je len na druhej strane. Ak my robíme to isté, čo oni, nikdy to nie je nacionalizmus, len oprávnená obrana národnoštátnych záujmov. A ak môj šéf premiér povedal niečo nacionalistické a sprosté, tak to nepovedal, alebo ste si to zle preložili, alebo to tak nemyslel a koniec koncov ho len vyprovokovali.
Slovensko-maďarské paralely
13. marca 2012 - (Martin Ehl - Hospodárske noviny)
Populizmus je vlastný všetkým politikom. No nie každému sa podarí to, čo Robertovi Ficovi na Slovensku a Viktorovi Orbánovi v Maďarsku. Zjednotili pod svoje krídla takmer všetkých voličov svojich ideologických smerov a v najhlbšej ekonomickej kríze Európy za posledné desaťročia sľubujú zázraky. Lenže nedá sa povedať, že sú rovnakí. Fico žiadnu revolúciu podobnú tej Orbánovej konzervatívnej nechystá - aj keď by si asi mohol sedem poslancov pre ústavnú väčšinu hravo časom „dokúpiť”. Fico, aspoň navonok, používa slovo európske v pozitívnom zmysle slova prinajmenšom rovnako často ako „solidárny štát”, ktorý chce vybudovať pomocou zdanenia bohatých. A to prebral časť nacionalistických voličov Jána Slotu. Pre Orbána je naproti tomu Európska únia len ďalšia v rade tých, ktorí nechápu historickú úlohu a utrpenia maďarského národa. Orbán si v ťažkej hospodárskej situácii pomohol vyšším zdanením firiem so zahraničnými vlastníkmi a znárodnením súkromnej časti dôchodkového systému. Aj po tejto skúsenosti južného suseda je Fico s podobnými nápadmi opatrnejší. Útočí na domácich kapitalistov a úspory z penzijných fondov chce investovať do diaľnic, nie s nimi zalepiť rozpočet. Teda zatiaľ. No jedna podobnosť teda je. Smer má ekonomický program aj pár konkrétnych čísel, napriek tomu si po skúsenostiach z minulosti nie sú ekonómovia a podnikatelia istí, čo sa bude diať. Orbánova vláda v kríze plátala jeden ekonomický plán za druhým, mala plné ruky práce s národno-obrodeneckým projektom. Fico je ultrapragmatik, Orbán ultraidealista. Spoločnú majú obaja páni neistotu, akú najmä v ekonomike ich vláda vyvoláva.
Jedna strana má väčšinu v parlamente výnimočne
13. marca 2012 - (čtk)
Po sobotňajšom drvivom víťazstve Smeru sa Slovensko stalo jednou z mála európskych krajín, v ktorých môže vládu zostaviť jediná strana. V posledných rokoch je takýto výsledok ojedinelý a dosahujú ho väčšinou pravicové strany. Momentálne majú väčšinu v parlamente vládne strany len v Španielsku a Maďarsku. Podobné presvedčivé víťazstvo ako strana Roberta Fica dosiahli vlani španielski konzervatívci, keď Ľudová strana (PP) získala 186 mandátov z celkového počtu 350. V roku 2010 dopadli voľby úplne jednoznačne v Maďarsku, pravicový Fidesz získal dokonca ústavnú väčšinu. V roku 1994 získali v Maďarsku nadpolovičnú väčšinu i tamojší socialisti. Ústavnú väčšinu (315 mandátov zo 450) získala v roku 2007 aj prokremeľská strana Jednotné Rusko. Vo vlaňajších voľbách túto prevahu stratila, ale stále má nadpolovičnú väčšinu mandátov. Na parlamentnú väčšinu dosiahol v roku 2007 aj francúzsky pravicový Zväz pre ľudové hnutie (UMP), ktorý obsadil 314 mandátov z 577. Neotrasiteľné postavenie má v parlamente dlhodobo turecká Strana spravodlivosti a rozvoja (AKP), ktorá nadpolovičnú väčšinu mandátov získala v troch posledných voľbách.
Most-Híd má údajne záujem ísť do koalície so Smerom
14. marca 2012 - (tasr)
Most-Híd chce sa zrejme chystá do koalície so Smerom, informuje o tom spravodajský portál Aktualne.sk. Jednofarebná koalícia tak nemusí byť istá. Práve strana Bélu Bugára zatiaľ ako jediná oficiálne nevylúčila spoluprácu s víťazom volieb. Možný scenár spoločnej koalície Smer-SD a Most-Híd nepoprela ani hovorkyňa strany, ktorá podporuje menšiny na Slovensku, Zuzana Bačiak Masaryková. Podľa nej: „Žiadne rokovania neprebehli a ani neprebiehajú. Zajtra je rokovanie všetkých politických strán za okrúhlym stolom. Takéto závery sú preto predčasné.” Bývalý predseda poslaneckého klubu Mostu-Híd László Solymos pre Aktuálne.sk povedal, že od volieb sa zišli len raz a nezáväzne diskutovali o možných scenároch v najbližšej budúcnosti. Ako však portál ďalej uvádza, Smer ponuku Mostu odmietol. Jednoznačný víťaz parlamentných volieb Smer-SD zvolal na štvrtok rokovania pri okrúhlom stole, aby prerokoval so stranami (KDH, OĽaNO, SDKÚ-DS a SaS) koaličnú spoluprácu. Už pred týmto rokovaním však spoluprácu so Smerom odmietol trojlístok KDH, SDKÚ-DS a SaS.
Bugár poprel špekulácie o vláde so Smerom
14. marca 2012 - (Pravda)
Hoci Smer už neoficiálne skladá novú vládu, jednofarebný kabinet sociálnych demokratov sa potvrdí až zajtra po rokovaní lídrov parlamentných strán. Predseda Smeru Robert Fico im predloží oficiálnu ponuku na spoluprácu v prípadnej vláde a návrh o usporiadaní pomerov parlamente. Diskutovať sa bude aj o prípadnej podpore ústavných zákonov. Podľa informácií denníka Pravda sa v časti Mostu-Híd momentálne debatuje, či predsa len viac nezvážiť spoluprácu s Ficom. Predseda Béla Bugár to však popiera. „Takéto špekulácie nie sú. Most-Híd je strana, kde o všetkom diskutujeme, ale neexistuje žiadna časť, ktorá by špekulovala, že či sa ide, alebo nejde so Smerom do koalície,” reagoval. Podľa neho na rokovaní parlamentných strán povedia svoj názor a predložia aj návrhy v súvislosti s prijímaním ústavných zákonov. Podpredseda Mostu Zsolt Simon povedal, že majú veľkú členskú základňu, ale nebude sa v tejto chvíli zamýšľať nad tým, kto kde nad niečím podobným uvažuje. Politológ László Öllös nedokáže odpovedať na otázku, či je koalícia Mostu so Smerom reálna. Podľa neho Smer ďalšieho partnera priamo nepotrebuje. „Smer môže uzatvárať konkrétne lokálne dohody so stranami pri jednotlivých otázkach. Zo zahraničnopolitického hľadiska by mohli prezentovať, že majú v koalícii aj Maďarov. Bolo by to však nepríjemné pre tú časť voličov Smeru, ktorí sa prekrývajú s voličskou základňou SNS,” hodnotí Öllös. Hovorca Smeru Erik Tomáš povedal, že včera rokovalo úzke vedenie strany s krajskými predsedami. „Išlo o prvú krátku analýzu volebných výsledkov a prípravu tém na okrúhly stôl zástupcov parlamentných strán. O personálnych otázkach sa zatiaľ nediskutovalo,” poznamenal Tomáš. Diskusie o podobe vlády a konkrétnom personálnom obsadení by mali prísť na rad až po štvrtku. Informácie o členoch vlády vychádzajú zatiaľ len z neoficiálnych rozhovorov v prostredí Smeru. Podľa zistení Pravdy medzi kandidátov na ministrov zatiaľ možno zaradiť Petra Kažimíra, ktorý má šéfovať rezortu financií. Diplomat Miroslav Lajčák by mal byť ministrom zahraničia. Na čelo rezortu vnútra sa má postaviť Robert Kaliňák. Ministrom kultúry sa zrejme opätovne stane Marek Maďarič. Medzi kandidátov na ministra školstva vraj patrí predseda Slovenskej akadémie vied Jaromír Pastorek. Na miesto ministra pôdohospodárstva sa zvažuje nominácia Stanislava Becíka, ktorý bol ministrom aj v prvej Ficovej vláde.
Most-Híd zrejme navrhne za podpredsedu parlamentu B. Bugára
14. marca 2012 - (tasr)
Strana Most-Híd by mala na štvrtkovom rokovaní lídrov parlamentných strán navrhnúť za podpredsedu Národnej rady SR svojho šéfa Bélu Bugára. „Ak bude možnosť, navrhneme ho,” povedal pre TASR László Solymos, ktorý by mal ísť na rokovanie spolu s Bugárom a podpredsedom Zsoltom Simonom. Podpredseda Smeru-SD Pavol Paška pre dnešné vydanie Hospodárskych novín potvrdil, že sa možno vráti do funkcie šéfa parlamentu. O jeho nominácii rozhodne predsedníctvo strany. Smer-SD sľubuje, že bude voči opozícii veľkorysý, pokiaľ ide o parlamentné funkcie. Kým v uplynulom volebnom období bol Robert Fico jediným opozičným podpredsedom, teraz majú byť podľa Pašku dvaja. O jedno kreslo podpredsedu má záujem KDH, ktoré už avizovalo, že navrhne lídra Jána Figeľa. O post majú záujem aj Obyčajní ľudia Igora Matoviča. Ten povedal, že si toto miesto budú nárokovať. Matovič a jeho ľudia však budú zrejme nepriechodní nielen v Smere-SD, ale aj v časti opozície. „Osobne si myslím, že dávať tam človeka bez skúseností nie je vhodné. Raz sme si to vyskúšali pri predsedovi SaS a nedopadlo to dobre,” poznamenal Bugár, ktorý nechcel komentovať, či sa bude opätovne uchádzať o podpredsednícke kreslo v snemovni. Ustanovujúca schôdza Národnej rady SR bude 4. apríla.
Viacerí už majú miesto vo vláde takmer isté
14. marca 2012 - (Miroslav Kern - Sme)
Robert Kaliňák ako minister vnútra, Peter Kažimír ako minister financií a Dušan Čaplovič ako vicepremiér. O týchto menách sa v Smere hovorí ako o viac-menej istých členoch novej vlády, hoci Čaplovič dáva stále najavo záujem aj o školstvo. Za takmer stopercentne istú voľbu je považovaný Miroslav Lajčák ako šéf diplomacie. V súčasnosti je v Bruseli, kde pre šéfku európskej diplomacie Catherine Ashtonovú robí riaditeľa pre Európu, Rusko a Strednú Áziu. „Hovorili sme telefonicky a dohodli sa, že sa v blízkej budúcnosti stretneme,” odvetil Lajčák na otázku, či mu Fico ponúkol miesto. Cez volebnú noc navštívil aj centrálu Smeru. Za veľmi pravdepodobné zdroje denník Sme považujú aj miesto predsedu parlamentu pre Pavla Pašku a ministra kultúry pre Mareka Maďariča. Vážnym kandidátom na ministra hospodárstva je bývalý šéf Jadrovej a vyraďovacej spoločnosti Ján Valko. Toho Robert Fico ešte v opozícii presadzoval za šéfa Úradu pre verejné obstarávanie. O obsadení ostatných ministerstiev sa teraz živo rokuje. Na troch počítajú v jednofarebnej vláde skôr s ľuďmi „zvonka” než z poslaneckého klubu Smeru. Oficiálne ešte Smer o menách nerokoval. Navrhnúť by ich mal Fico. Priamo mu to vyplýva zo stanov, keďže v jeho právomoci je „predkladať personálne návrhy, ktoré patria do schvaľovacej pôsobnosti predsedníctva”. Stranícka zvyklosť v Smere je taká, že o návrhoch predsedu sa skutočne diskutuje, jeho predstavy sa však zväčša výrazne po tejto debate nezmenia a zrealizujú sa, prezradili ľudia blízki vedeniu. „V tejto chvíli sa o personálnych otázkach nediskutuje, pretože je dôležité sa najprv dostať k informáciám v súvislosti s okrúhlym stolom a k prvej inštalácii parlamentu,” hovorí podpredseda Smeru Kaliňák. O nomináciách sa bude podľa jeho odhadu hovoriť po návrhoch predsedu možno do dvoch týždňov. Hovorí, že budú „trikrát merať a raz strihať”.
Dušan Čaplovič by chcel ministerstvo školstva
13. marca 2012 - (tasr)
Podpredseda Smeru-SD a bývalý vicepremiér pre ľudské práva a menšiny Dušan Čaplovič by si prial riadiť ministerstvo školstva. Či sa mu to splní, rozhodne podľa jeho slov stranícke predsedníctvo. „Tento rezort mi je veľmi blízky, vyrástol som v ňom, pôsobil som v ňom, od vstupu do tohto rezortu sa najviac v ňom pohybujem. Dlhodobo som naň pripravovaný, bol som predsedom školského výboru. Mám svoju túžbu a rozhodne predsedníctvo, aká bude nominácia,” povedal pre TASR Čaplovič. Sociálni demokrati budú zrejme obsadzovať všetky vládne posty. V predčasných parlamentných voľbách totiž získali 44,41 percenta, čo je 83 poslaneckých mandátov a dáva im to možnosť zostaviť jednofarebnú vládu. Čaplovič tvrdí, že obsadenie funkcií v strane ešte neriešili. Najskôr sa má uskutočniť okrúhly stôl so všetkými parlamentnými stranami. Ich šéfovia sa stretnú vo štvrtok 15. marca.
Slovensko-maďarské vzťahy sa môžu zhoršiť
Vláda Smeru môže priniesť koniec envirorezortu aj nového Čentéša
14. marca 2012 - (Ondrej Kubovič - aktualne.sk)
Slovensko s najväčšou pravdepodobnosťou čaká jednofarebná vláda Roberta Fica (Smer-SD). V praxi to znamená, že krajina si môže v najbližšom čase zopakovať napríklad voľbu generálneho prokurátora, ale aj zrušenie envirorezortu. Horúcou témou skráteného volebného obdobia dosluhujúcej vlády bola voľba generálneho prokurátora. Tá sa skončila po viacerých neúspešných hlasovaniach a snahách o zmenu ich formy, víťazstvom Jozefa Čentéša. To sa však po nástupe ľavicového kabinetu môže zmeniť. Ako totiž v rozhovore pre denník Sme uviedol predseda Smeru-SD Robert Fico, v prípade, že Ústavný súd SR rozhodne, že prezident môže kandidáta bývalej koalície odmietnuť a on by tak spravil, „musia konať ďalej”. Poslanci Smeru sa pritom proti Čentéšovmu zvoleniu ohradili aj na Ústavnom súde. Ten však ich sťažnosť zmietol zo stola ešte vlani v októbri. Ďalším krokom, ktorý by sa podľa vyjadrení predstaviteľov Smeru-SD dal očakávať, bude opakované zrušenie rezortu životného prostredia. Ten práve Ficova vláda zrušila tesne pred voľbami v roku 2010. Následne ho však k životu opäť priviedol pravicový kabinet Ivety Radičovej. Ako však pre médiá uviedol krátko po odchode do opozície hovorca Smeru Erik Tomáš, ak by strana mala možnosť, tak by presadzovala zopakovanie tohto kroku. Slovensko tak v krátkom čase znovu môže prísť o jedného z ministrov. Aj keď si SNS už do lavíc parlamentu nesadne, po nástupe druhej Ficovej vlády sa môžu zhoršiť aj slovensko-maďarské vzťahy. Na stôl sa totiž môžu vrátiť otázky použitia jazykov menšín, aj sprísnenie zákona o štátnom jazyku. „Smerákom” boli proti srsti najmä zmeny, ktoré v prvej spomínanej oblasti presadil bývalý vládny štvorlístok. Ten znížili kvórum, ktoré je potrebné, aby predstavitelia národnostných menšín mohli v mieste trvalého bydliska používať svoj materinský jazyk z 20 na 15 percent. „Podstatné je, že slovenskí zamestnanci sa budú musieť naučiť maďarský jazyk. Navyše poškodíte slovenských Maďarov, lebo im uberáte kontakt so slovenským jazykom a tým aj pracovné príležitosti napríklad na strednom Slovensku,” skonštatoval po hlasovaní podpredseda Smeru-SD Robert Kaliňák. Chladne sa ľavičiari stavali aj k iniciatívam, ktoré sa spájali so zákonom o štátnom jazyku. Pravica totiž zrušila sankcie, ktoré v legislatíve z dielne exministra kultúry Mareka Maďariča (Smer-SD) hrozili za nesprávne používanie slovenčiny. Kontroverzný zákon, pre ktorí viacerí občania stratili po prijatí ďalšieho občianstva slovenské, sa odchádzajúcej vláde za rok a pol pri moci zmeniť nepodarilo. Iná bude pravdepodobne po voľbách aj politika v oblasti zdravotníctva a zdravotných poisťovní. Smer chce ubrať priestor biznisu, a zrušiť napríklad vernostné systémy v lekárňach. Od zisku chcú opäť raz odpíliť aj zdravotné poisťovne. Hlavy si ľavičiari budú musieť lámať aj nad platmi lekárov a sestier. Peniaze na schválené zvyšovanie totiž chýbajú. Po nástupe sociálnych demokratov pravdepodobne zmiznú zo rokovacieho stola aj otázky transformácie nemocníc na akciové spoločnosti. Predstavitelia Smeru navyše v minulom volebnom období kritizovali aj diskrimináciu VÚC-kárskych zdravotných zariadení, ktoré Radičovej kabinet, na rozdiel od štátnych, neoddlžoval. Okrem toho sa môžu Slováci dočkať aj novej modernej „meganemocnice” Rázsochy, ktorej dostavbu ohlásil na odbornej konferencii exminister zdravotníctva Richard Raši (Smer-SD).
Ficov triumf - Politický obrat na Slovensku
13. marca 2012 - (Paul Lendvai - derstandard.at)
Volebné víťazstvo sociálnodemokratickej strany Smer bývalého premiéra Roberta Fica v predčasných parlamentných voľbách znamená politický obrat na Slovensku. Po prvýkrát od vyhlásenia samostatnej republiky (1993) sa jednej strane podarilo s takmer 45 percentami hlasov dosiahnuť v parlamente absolútnu väčšinu. Takýto výsledok dáva všetkými masťami mazanému, 47-ročnému taktikovi moc a voľnú ruku v zahraničnej a vnútornej politike. Dvere k triumfálnemu návratu k moci mu otvoril už v októbri minulého roka interný spor v stredopravej vládnej koalícii. Vtedy kresťansko-demokratická predsedníčka vlády Iveta Radičová spojila otázku dôvery s hlasovaním o rozšírení záchranného eurovalu, pričom neuspela. Až hlasmi Ficovej strany sa podarilo euroval odhlasovať. Za to ale musela vládna koalícia draho zaplatia predčasnými voľbami. Boli to v prvom rade protokoly z odpočúvania tajnou službou z rokov 2005 a 2006, ktoré sa objavili na internete, a ktoré odhaľovali miliónové provízie od silnej finančnej skupiny politikom a vysokým štátnym úradníkom, ktoré uškodili vtedajšej vládnucej Slovenskej kresťanskej a demokratickej únii (SDKÚ). Práve kvôli tomu stratila strana bývalého dlhoročného ministerského predsedu Dzurindu až dve tretiny svojich mandátov. Aj eurokritickí liberáli, ktorí nesú zodpovednosť za pád vlády, prišli o polovicu parlamentných kresiel. Zverejnenie protokolov Gorila otriaslo dôverou v celú politickú scénu. Napriek tomu je Robert Fico s výrazným náskokom najobľúbenejším politikom. Na rozdiel od svojho prvého funkčného obdobia zastáva proeurópsky kurz a od rakúskeho frakčného šéfa európskych sociálnych demokratov Hannesa Swobodu ešte pred voľbami dostal pozitívne vysvedčenie o zrelosti. Napriek absolútnej väčšine by však v európskej politike nemal vystupovať ako „ľavicový Orbán”. Na víťaza ale čaká skutočná zaťažkávajúca skúška v premene z populistu na konzekventného politika voči maďarskej menšine, ktorá predstavuje 9,7 percenta z celkového počtu obyvateľov. Výsledky volieb boli zauchom pre národniarov (SNS), ktorým sa nepodarilo dostať sa do parlamentu. Masívna televízna a rozhlasová kampaň v budapeštianskych médiách v prospech s Fideszom spriaznenej Strany maďarskej koalície (SMK) a proti maďarsko-slovenskej strane (Most-Híd), ktorú bojkotuje Orbánova vláda, sa opäť raz ukázala ako bumerang. Zatiaľ čo Most získať 13 mandátov (z toho deväť Maďari) v novom parlamente, SMK sa nepodarilo prekročiť ani 5-percentnú hranicu a do parlamentu sa nedostala. Po triumfe tak môže Fico nastoliť, aj od EÚ tak očakávaný tolerantnejší kurz voči redukujúcej sa maďarskej menšine, čo by malo utlmiť a izolovať extrémistov.
Korupcia požiera vlastné deti
12. marca 2012 - (Michael Laczynski - diepresse.com)
Slovenskému politickému establishmentu sa bratríčkovanie stalo osudným. To, že z toho mohli profitovať práve ľavičiari, je čisto náhodné. Začal to Hannes Swoboda z SPÖ. Bol vyslaný do Bratislavy, aby v predvolebnom boji podporil Roberta Fica v mene Socialistickej Internacionály: „Potrebuje ho nielen Slovensko, ale aj Európa!” - kričal s entuziazmom svoje posolstvo mase Slovákov, ktorá ho, ako sa zdalo, prijala. V sobotňajších parlamentných voľbách dosiahla Ficova strana Smer absolútnu väčšinu. Stredopraví rivali boli zdecimovaní. To, že sa Smeru nepodarilo dosiahnuť aj ústavnú väčšinu, veľký triumf takmer vôbec nepoznačilo. Len niekoľko hodín po volebnom víťazstve sa pridal aj Ficov fanúšik Werner Faymann. Vyhlásil, že tento nebývalý úspech je ďalším impulzom pre sociálnejšiu Európu. Ficov úspech je skutočne veľmi pôsobivý. Pri pohľade niekoľko rokov späť sa zoskupenie politických strán v strednej a východnej Európe podobalo skôr katastrálnemu plánu malého združenia záhradkárov. Tie strany, ktoré mali 15 percent, sa považovali už za veľké. A dnes? Fico bude mať v 150-člennom parlamente 83 kresiel. V Maďarsku Viktor Orbán disponuje dvoma tretinami a Poľsko vlani po prvýkrát od roku 1989 potvrdilo vládu v úrade. Zdá sa, že na východe skončila éra „záhradných trpaslíkov”. Je však volebné víťazstvo slovenskej ľavice aj politickým prelomovým signálom, ako by si to želal aj Faymann? Skôr nie. To, že sa Slováci hodili Ficovi okolo krku, nemá nič spoločné s jeho šarmom či silou jeho politického programu, ale so situáciou u konkurencie. Stredopravé strany totiž voličov vohnali priamo do náručia Fica. Dôvodom porážky je Gorila. Za týmto krycím menom sa skrýva korupčný škandál gigantických rozmerov. Ak by obvinenia vyšetrovateľov mali byť čo i len trochu pravdivé, pred ľuďmi sa rozostiera otrasný obraz: Slovenský štát kŕmi klan novozbohatnutých profitérov, a to za výdatnej pomoci vedúcich politikov. To, že by z tejto aféry mohol profitovať práve Smer, je len čistá náhoda. V čase vyšetrovania nebol Fico pri moci, a môže tak poukazovať na svoju nevinu, hoci aj jeho strana sa spomína v materiáloch. V susednom Maďarsku preukázala ľavica horší zmysel pre načasovanie, s konzekvenciou, že v Budapešti si len Viktor Orbán môže robiť, čo si zmyslí. Práve maďarský príklad jasne naznačuje, že výrazné víťazstvo môže mať aj konzekvencie. Aj v prípade Fica až čas ukáže, či sa na čele svojho sólového vládnutia tiež nezmení. Ani Orbán sa nedostal k moci preto, že sľuboval zoštátnenie privátnych maďarských dôchodkových poisťovní. Potenciálnou rozbuškou môže byť na Slovensku úvaha o zrušení rovnej dane za účelom ozdravenia rozpočtu. Rovná daň prispela údajne k slovenskému hospodárskemu zázraku. Nie, so zvýšením príjmov, ako o nich sníva Werner Faymann, to celé nemá nič spoločné. Ak by sa malo zobrať ponaučenie zo slovenského (a maďarského) hlasovania, tak len to, že v strednej Európe sa už presiahla hranica tolerancie voči korupcii a klientelizmu, a to nezávisle od toho, kto má práve hlavné slovo.
Orbán na Slovensku prehral
13. marca 2012 - (Pravda)
Budapešť z výsledkov slovenských volieb nie je nadšená. Ich víťazovi vláda Viktora Orbána zdvorilo zablahoželala, sama sa však stala terčom kritiky za slabé účinkovanie maďarských strán. Analytici Orbánovmu kabinetu radia, aby budúcej vláde Roberta Fica dal čas a netlačil ju do konfliktov. Prvá reakcia maďarského ministerstva zahraničných vecí na výrazné víťazstvo Smeru vyznieva ústretovo. „Jednoznačne vyjadrená vôľa voličov Slovenskej republiky vytvorila všetky predpoklady na vznik vlády so silnou podporou, ktorá bude schopná presadiť naplnenie politických sľubov a dohôd,” píše sa vo vyhlásení. Maďarská vláda je „pripravená na intenzívny dialóg a dúfa, že nádejná spolupráca z posledných rokov i spoločné regionálne, infraštrukturálne a energetické projekty budú pokračovať”, cituje z dokumentu agentúra MTI. „Sme pripravení rokovať o otvorených otázkach dotýkajúcich sa osudu maďarského spoločenstva na Slovensku,” dodáva rezort diplomacie. Orbánovi, ktorý si v minulosti s Ficom na diaľku vymieňal neraz aj veľmi ostré odkazy, maďarskí politickí analytici odporúčajú trpezlivý a nekonfrontačný prístup k budúcej slovenskej vláde. „Bolo by vhodné zachovať pokoj a nevrhnúť sa do vzájomnej výmeny zaúch,” cituje znalca slovensko-maďarských vzťahov, historika Lászlóa Szarku, portál fn.hir24. hu. Podľa jeho názoru sú vnútropolitické konštrukcie oboch krajín teraz v mnohých aspektoch podobné, a preto treba k novej slovenskej vláde pristupovať tolerantne. „Bolo by dobré, keby Budapešť i Bratislava prejavili veľkú sebadisciplínu a pokúsili sa tichými, rozvážnymi neverejnými rokovaniami pripraviť pôdu na vyriešenie vzájomných problémov, napríklad v súvislosti so slovenským zákonom, ktorý tvrdo trestá dvojaké občianstvo,” povedal Szarka pre denník Népszabadság. O šanci, že druhá Ficova vláda bude vo vzťahu k Budapešti menej konfrontačná ako prvá, píše aj denník Magyar Nemzet, ktorý má blízko k vládnemu Fideszu. „Jednofarebná vláda s absolútnou väčšinou Smeru je nádejnejšia mocenská konštrukcia ako tá, ktorú do roku 2010 dopĺňal tankami hroziaci Ján Slota. Prepadnutie sa tohto pána pod parlamentný prah je malým zadosťučinením pre nás Maďarov. Je to jediné pozitívum slovenských volieb,” napísal Magyar Nemzet. Neschopnosť SMK vrátiť sa do slovenského parlamentu vníma väčšina maďarských politikov a médií ako najväčšie sklamanie volieb. Podľa expertov sa potvrdilo, že je nad sily voličov maďarskej národnosti dostať do Národnej rady dve strany. „Ukázalo sa, že mobilizačné možnosti čisto etnickej, regionálnej strany sú limitované,” cituje Szarku fn.hir24. hu. Podľa neho Most, naopak, dokázal veľmi dobre „predať” zdôrazňovanie dvojakej slovenskej a maďarskej identity. „Táto báza má rezervy,” dodal. Opozičné strany z prepadnutia hlasov veľkej časti voličov maďarskej národnosti obviňujú Orbána. „Poľutovaniahodné a surové zasahovanie Fideszu do života krajanských spoločenstiev udrelo späť a opäť poškodilo maďarskú komunitu,” vyhlásil líder socialistov Attila Mesterházy. Podľa neho Orbánova strana favorizovaním SMK a ignorovaním Mostu prehĺbila rozkol medzi nimi a je tak zodpovedná za prepadnutie jednej strany i oslabenie druhej. „Výsledok, ktorý dosiahol Most, dokazuje, že voliči hlasovali za pokračovanie maďarsko-slovenského dialógu,” cituje Mesterházyho MTI. Aj Demokratická koalícia, strana expremiéra Ferenca Gyurcsánya, obvinila Orbána, že vráža klin medzi Maďarov na Slovensku. „Výsledok SMK signalizuje, že tútorstvo Fideszu ju opätovne poškodilo,” uviedla strana vo vyhlásení. „Fideszu išlo len o presadenie svojho favorita, bez ohľadu na to, čo si želajú Maďari na Slovensku, ktorých väčšina má rada inú stranu ako Orbán,” dodala Demokratická koalícia, ktorá rovnako ako socialisti i zelení vyzvala vládu, aby so stranou Bélu Bugára nadviazala rovnakú spoluprácu ako s ostatnými politickými zoskupeniami zahraničných Maďarov.
Fico zvíťazil so založenými rukami
14. marca 2012 - (Grigorij Mesežnikov - Hospodárske noviny)
Slovensko si po Maďarsku vyskúša model pôsobenia vlády jednej strany. Akousi iróniou osudu k tomu viedla „maďarská” cesta (hoci v Bratislave netrvala tak dlho ako v Budapešti). Podobne ako socialisti a liberáli v Maďarsku svojimi chybnými a sebadiskreditujúcimi krokmi vydláždili cestu Fideszu k pohodlnej väčšine v parlamente, slovenské stredopravé strany sériou nepochopiteľných a - ako sa dnes ukazuje - fatálnych chýb prispeli k triumfálnemu volebnému výsledku ľavicového Smeru-SD. Vo volebnej kampani sa nemusel Smer-SD až tak namáhať. Neustále opakoval odskúšané heslá o sociálnych istotách a s veľkou spokojnosťou pozoroval, ako sa stredopravé strany, ktoré nedokázali zaistiť fungovanie vlády dlhšie než 15 mesiacov, potápali vo vzájomných útokoch a v neschopnosti reagovať na spravodajské informácie, vytiahnuté zrejme na objednávku agresívnej konkurencie z radov „alternatívnych” politických novotvarov. Vládna štvorkoalícia SDKÚ-DS - SaS - KDH - Most-Híd, ktorá vznikla po voľbách 2010, síce pôsobila s veľkým vnútorným napätím a občasnými zádrhmi, mala však reálne vyhliadky na úspešné dokončenie volebného obdobia. Dokázala v rámci existujúcich možností skonsolidovať verejné financie, podnikla významné legislatívne kroky v súdnictve, v oblasti zvýšenia transparentnosti a obmedzenia klientelizmu a korupcie, prispela k uvoľneniu napätia v národnostných vzťahoch vnútri krajiny a k zlepšeniu atmosféry v medzištátnych slovensko-maďarských vzťahoch. Osudovým sa však pre ňu stalo schvaľovanie tzv. eurovalu v parlamente. Namiesto toho, aby ihneď od začiatku stredopravé strany vyvíjali tlak na opozičný Smer-SD, ktorý euroval verbálne podporoval a sľuboval svojim socialistickým partnerom v Európe, že zaň zahlasuje, sa začali od leta 2011 škriepiť medzi sebou a navzájom sa vydierať. Nemohli týmto vytvoriť lepšiu situáciu pre Smer-SD, ktorý už iba čakal na to, že mu vládna koalícia, obrazne povedané, prinesie na tanieri hlavu premiérky Ivety Radičovej v podobe spojeného hlasovania o dôvere vlády a o schválení eurovalu. Bola to rituálna politická samovražda, spáchaná pred očami verejnosti. Takú hrubú chybu neurobila zatiaľ nijaká slovenská vláda od roku 1990. Parlament síce euroval v druhom hlasovaní napokon vďaka Smeru-SD schválil, cenou za to však boli predčasné voľby, ktoré takmer rozdrvili i slovenskú štandardnú pravicu. Z dvoch stredne veľkých strán - SDKÚ-DS a SaS, ktoré v roku 2010 získali dovedna takmer 28 percent hlasov, zostalo iba okyptené torzo (obidve strany s veľkou námahou získali asi po 6 percent hlasov). Do parlamentu sa so ziskom 8 percent dostalo zoskupenie Obyčajní ľudia, ktoré nie je nijakou stranou a je politicky ťažko predvídateľným voľným združením osôb bez jasného ideologického zafarbenia (jedine čo poslaneckú skupinu okolo Igora Matoviča doteraz spájalo, boli útoky na Smer-SD a kritika „skorumpovaných politikov”), pričom KDH, ktoré sa neopatrne poponáhľalo vyhlásiť za lídra pravice, získalo menej než 9 percent hlasov. Strana Most-Híd po páde vlády a vyhlásení predčasných volieb odmietla ponuku SMK na vytvorenie spoločnej volebnej koalície. Výsledok vzájomnej neústupčivosti maďarských strán je tristný - Most-Híd nedosiahol svoj predvlaňajší zisk a samostatné účinkovanie SMK dopadlo zle - strana znovu zostala pred bránami parlamentu so svojimi viac ako 4 percentami, pritom práve prípadný vstup do parlamentu SMK (alebo 10-percentný zisk spoločnej maďarskej koalície) by mohol zmeniť pomer síl v parlamente. Ovocie oslabenia Samostatnou kapitolou, ktorá významne ovplyvnila osud stredopravej koalície, bol vzťah medzi premiérkou Radičovou a jej materskou (alebo, ako sa dnes ukazuje, skôr macošskou) stranou. Politička, ktorá v roku 2010 dopomohla SDKÚ-DS de facto k politickému víťazstvu, utŕžila za odmenu vnútrostranícke intrigy na svoj účet a demonštratívne slabú podporu. Celkové oslabenie volebnej podpory a ešte výraznejšia fragmentácia - to je dnešný stav slovenskej pravice po poldruharočnom spoločnom vládnutí. Stredopravé strany sa budú zo svojho volebného výsledku v roku 2012 dlho spamätávať. Začať by mali hlbokou sebareflexiou.
Nový Fico za miliardu
14. marca 2012 - (Juraj Javorský - Sme)
Nevšimnúť si zmenu na Robertovi Ficovi je takmer nemožné, keďže sám o nej starostlivo vysiela dosť signálov. Pripúšťa chyby z minulosti, chce si nechať radiť od odborníkov, čísla o ekonomike sype z rukáva a zdôrazňuje, že najprv treba „nájsť finančné zdroje”, až potom stavať ihriská. Je to maska, ktorú zahodí pri prvej kauze a kritike? Stane sa z neho starý Fico hneď, ako ho zavalí reálna moc? Uvidíme. Isté je len to, že teraz sa stane premiérom v krajine s väčšími problémami než naposledy a ich riešenie nebude z takých, čo zvyšujú popularitu. Prvý veľký problém sa volá 1,2 miliardy eur. Ak Fico nechce o rok a pol vysvetľovať v Bruseli neplnenie konsolidačného plánu a riskovať sankcie, musí byť o tú sumu lepším hospodárom. A to nie je úloha pre starého Fica. Miliarda eur sa nedá ušetriť na ihriskách alebo krajských úradoch. Ani sa nedá strhnúť bankám či milionárom, ak teda nechceme, aby podnikatelia a kapitál utekali s peniazmi do rakúskych bánk tak, ako Maďari teraz utekajú do našich. A preto bude musieť Fico pripraviť niečo, čomu sa za Dzurindových vlád zvyklo hovoriť ozdravný balíček. Spotrebné dane, koncesionárske poplatky, druhý pilier, odpočítateľné položky, prídavky na deti, traste sa, prichádzajú ťažké časy. Šancu, že z nich vyjde víťazne, má skôr nový než starý Fico. Taký, čo nepotrebuje vojnu s médiami, nenechá sa zosmiešňovať ministrami Tomanovej druhu a nedovolí tupé rozkrádanie rozpočtu, do ktorého budeme všetci prispievať viac než teraz. Môžeme tomu veriť alebo nie, ale s prihliadnutím na volebný výsledok mu chtiac-nechtiac musíme dať šancu.
Chameleón, ktorý vie počúvať ľudí
12. marca 2012 - (Arpád Soltész - Hospodárske noviny)
Líder Smeru-SD Robert Fico je dlhodobo najpopulárnejším politikom na Slovensku. - Na Slovensku ešte nebola legitímnejšia vláda, ako tá, ktorá vyšla zo sobotňajších volieb. A ešte nikdy tu nebol populárnejší politik s jednoznačnejšou podporou ako Robert Fico. Povedať, že vyše milióna a stotisíc hlasov pre Smer a viac ako sedemstotisíc „krúžkov” pre jeho predsedu je iba zásluhou skrachovanej pravice, by nebolo len lacné, ale aj veľmi nepresné. Robert Fico je dlhodobo populárny politik, ktorý dokáže osloviť široké masy. Napriek pravicou šírenému a posilňovanému mýtu, že kto nevôlí, volí Fica, opak bol pravdou už vo voľbách 2010. Drvivá väčšina nevoličov volila vo voľbách 2006 práve Smer. Oslabenie pravice síce dostalo Fica do nepohodlnej pozície, keď bude musieť vládnuť sám, no nie je odpoveďou na širokú podporu, ktorej sa mu dostáva. V čom spočíva podstata „fenoménu Fico” je otázka, ktorá nemá len jednu jednoduchú odpoveď. Oponenti radi vybavia Fica konštatovaním, že je populista. Jeho rétorika nesporne obsahuje veľa dobre vykalkulovaného politického marketingu, no práve marketingové metódy Fedora Flašíka, rovnako ako štyri roky predtým v prípade Vladimíra Mečiara, sa ukázali vo voľbách 2002 ako cesta do pekla. Fico bol v prelomových voľbách 1998 najpopulárnejším politikom SDĽ s najvyšším počtom preferenčných hlasov. Už vtedy dokázal zaujať masy, celkom intuitívne. Mal sa stať predsedom strany, no na poslednú chvíľu sa stiahol. Rátal s postom generálneho prokurátora, v tom čase však nespĺňal vekový limit a koalícia odmietla kvôli nemu meniť zákon. Fico teda odišiel z SDĽ a založil si vlastnú stranu, Smer - tretia cesta. V roku 2002 bol už stabilne najpopulárnejším politikom na Slovensku. Prvýkrát mu volebné víťazstvo ušlo práve v dôsledku profesionálne robenému marketingu, ktorý pracoval s neustálym prieskumom verejnej mienky. Ficovi ľudia nezisťovali len čo ľudí trápi, ale rovno aj aké by preferovali riešenia a tie im potom líder nahlas ponúkal. Preferencie jeho strany vyzerali sľubne, no volebný výsledok bol sklamaním. Jeho tím síce dokázal identifikovať odpovede, ale kládol nesprávne otázky. Otázka trestu smrti zjavne nebola rozhodujúca. Odvtedy sa Fico naučil počúvať, čo ľudí naozaj trápi. Ľudia, ktorí ho poznajú zblízka, sa zhodnú, že Fico nie je len skvelý rečník, ale aj výborný poslucháč. A to by mohlo byť prvým kľúčom k tajomstvu jeho úspechu. Ďalší krok na ceste k moci bol skôr technického charakteru. V roku 2004 Smer pohltil prakticky celú ľavicovú scénu. Kritici Fica často obviňujú z boľševického spôsobu myslenia, pravda je však taká, že so svojou víziou modernej ľavice inšpirovanej britskými labouristami či nemeckou SPD doslova kanibalizoval starých komunistov, ktorí sa pokúšali o politické prežitie v skrachovanej SDĽ, SDA a SDSS. Sentiment za starým režimom sa v novom miléniu začal zo spoločnosti vytrácať a zmodernizovaní boľševici s ľudskou tvárou už nemali čo ponúknuť. Napokon s radosťou prijali azyl v Smere, ktorý sa vzdal hmlistého konceptu „tretej cesty” a za pomlčku si doplnil „sociálna demokracia”. Od toho okamihu sa Fico dokázal na politickej scéne veľmi jasne vymedziť. Smer proti stredopravému zvyšku politickej scény. V ďalšej fáze svojho vývoja stavil Fico na „robustný” štýl: „Vládnutie a politika je o moci,” vyhlásil bez ostychu po prvom roku svojho vládnutia. „Veď to všetci dobre vieme, že moc je dôležitá na uplatňovanie vlastných predstáv o riadení štátu. Takto to fungovalo vždy, len tí predtým sa tvárili ako veľkí demokrati. Jediný rozdiel je, že ja o tom otvorene hovorím.” Tento politický štýl v postkomunistickom priestore naozaj výborne funguje. Autoritárske maniere pomáhajú nielen Putinovi v Rusku, ale aj Orbánovi v Maďarsku. Po páde totalitného režimu sa mnohí cítili dezorientovaní, nevedeli, čo si počať s vytúženou slobodou, ktorá sa ukázala byť len lesklejšou stranou mince, na rube ktorej je vyrazená „neistota”. Hľadali niekoho, kto sa o nich postará. Konfrontačný štýl politiky však dostal Fica do beznádejnej politickej izolácie. Vo voľbách 2006 zvíťazil a on sám už vtedy získal viac ako štyristotisíc preferenčných hlasov. Bol však nútený vytvoriť koalíciu s Mečiarovým HZDS a Slotovou SNS. Spojenie s nacionalistami mu prinieslo vážny problém s akceptáciou v zahraničí a Strana európskych socialistov na dva roky pozastavila Smeru členstvo. A tu sa ukázala Ficova schopnosť vyťažiť aj z mimoriadne zložitej a nepriaznivej situácie maximum. Napriek ľavicovej orientácii Smeru si hravo prisvojil nacionalistickú agendu národniarov a zatienil zostarnutého a vyhoreného „nadsamca” Mečiara. Svojich otravných partnerov vypratal z politického života, svoj koaličný potenciál však znížil na nulu. Vo voľbách 2010 dopadol Fico rovnako, ako jeho predchodca a bývalý partner Mečiar. Vyhral voľby, no vládu zostavovala protificovská koalícia štyroch strán a ďalších dvoch frakcií. Ako a prečo sa rozsypala, bolo už mnohokrát rozpitvané do najmenších detailov. Omnoho zaujímavejšie je, ako závratne stúpla Ficova popularita, a to bez ohľadu na straty pravice. Kampaň Smeru bola zmierlivá, nekonfrontačná a stále na diskutabilnom, no legitímnom a dobre vyargumentovanom ľavicovom programe. Skúsený ekonóm by ho síce dokázal zmietnuť zo stola, Smer však nepresviedčal ekonómov, ale bežných ľudí vydesených z krízy a unavených neustálymi politickými šarvátkami. „Fenomén Fico” teda nespočíva v primitívnom nacionalizme, ako „fenomén Orbán”, ani v inštinktívnej túžbe stáda po pastierovi, ako „fenomén Putin”. Fico je empatický politický chameleón. Vždy má odpoveď na aktuálne obavy a priania väčšiny. Aj keď často nesprávnu, alebo nepravdivú, vždy má poruke tú najkrajšiu odpoveď.
Fico je vraj „eurohujer“
13. marca 2012 - (Šport)
Väčšina vplyvných nemeckých denníkov sa pomerne kriticky postavila k jednoznačnému víťazstvu strany Smer v parlamentných voľbách na Slovensku. Zdrvujúci triumf Róberta Fica považujú viacerí komentátori za „nebezpečný”. Slovensko porovnávajú so susedným Maďarskom, kde predseda vlády Viktor Orbán takisto disponuje väčšinou v parlamente. Maďarský premiér je už od svojho víťazstva v roku 2010 terčom kritiky zo strany Európskej únie, ktorá poukazuje na jeho údajné nedemokratické praktiky. K Ficovým kritikom sa prekvapivo pridali aj nemecké ľavicovo orientované médiá. V reakciách z Česka sa dekan národohospodárskej fakulty VŠE v Prahe Miroslav Ševčík domnieva, že „Fico bezpochyby bude mať trochu problém, pretože to, čo sľubuje, a to, s čím vyhral voľby, to len ťažko bude môcť splniť”. Fico je podľa Ševčíka „eurohujer”, ktorý sa bude snažiť vyhovieť politikom z hlavných krajín EÚ. „Urobil to aj na jeseň, keď pomohol schváliť Radičovej nelogickú pomoc Grécku. Chudobní Slováci si budú požičiavať peniaze, aby ich mohli dať v prospech bohatých Grékov, bohatších Portugalcov a Španielov, možno aj v prospech Talianov, je to postavené na hlavu,” dodal Ševčík.
MSZP: Za to, že sa SMK nedostala do parlamentu, je zodpovedná i vláda Fideszu
12. marca 2012 - (tasr)
Za rozkol maďarskej komunity na Slovensku a za to, že sa SMK nedostala do zákonodarného zboru, nesie zodpovednosť aj Orbánova vláda, vyhlásil dnes v Budapešti socialistický člen zahraničného parlamentného výboru Vilmos Szabó. Podľa tlačovej agentúry MTI politik Maďarskej socialistickej strany (MSZP) pred novinármi povedal, že maďarská menšina na Slovensku utrpela porážku tým, že SMK sa po voľbách v roku 2010 opäť nedostala do parlamentu. Szabó vyjadril názor, že jedným z dôvodov je politika vlády premiéra Viktora Orbána, pretože tá namiesto toho, aby pomohla spolupráci SMK so stranou Most-Híd, prispela k ich rozkolu. „Orbánova vláda v uplynulých rokoch a v kampani evidentne podporovala SMK. S Bugárovou stranou Most-Híd, ktorá bola v doterajšom cykle vládnou stranou, neudržiavala žiadne kontakty, čo je neprijateľné,” konštatoval. Ako dodal, chybou Maďarského občianskeho zväzu-Fidesz v roku 2010 bolo, že nebol ochotný odložiť prijatie zjednodušeného udeľovania maďarského občianstva aj napriek tomu, že ho o to SMK požiadala kvôli prebiehajúcej volebnej kampani.
Exekútor vymáha od Duraya 300 eur za ospravedlnenie sa SNS v maďarčine
13. marca 2012 - (tasr)
Hoci Strana maďarskej koalície (SMK) aj Slovenská národná strana (SNS) skončili po posledných voľbách v zóne mimoparlamentných subjektov, dôsledky ich slovných súbojov z minulosti ešte stále riešia právnici. Rozhodnutie bývalého strategického podpredsedu SMK Miklósa Duraya obísť verdikt súdu a ospravedlniť sa SNS za svoje výroky v maďarskom jazyku aktuálne rieši exekútor vymáhaním pokuty vo výške 300 eur. Kópiu výzvy na uhradenie pokuty poskytla TASR hovorkyňa SNS Jana Benková. „Proti tomuto upovedomeniu nie je prípustný opravný prostriedok,” uvádza sa vo výzve exekútora Milana Somíka Miklósovi Durayovi, ktorý sa roky právnou cestou bráni povinnosti zaslať súdom predpísané ospravedlnenie SNS v slovenskom jazyku. „Dostal som výzvu od exekútora, ale neviem za čo. Ja som splnil rozhodnutie súdu,” reagoval pre TASR Duray. „Ešte som nemal čas poradiť sa s advokátom, aké kroky podniknem,” odpovedal na otázku, či sa tentoraz podvolí výzve, alebo bude hľadať nejaké iné riešenie. Bratislavský krajský súd 9. novembra 2011 odmietol posledné odvolanie Duraya voči exekúcii, ktorou od neho Slovenská národná strana vymáha ospravedlnenie za výroky na jej adresu. Ako vyplýva z dokumentu, ktorého kópiu má TASR k dispozícii, voči rozhodnutiu súdu sa už nedá odvolať. SNS žalovala bývalého poslanca SMK za výrok z júla 2006, ktorým ju označil za fašistickú stranu. Súd zaviazal Duraya ospravedlniť sa národniarom a predpísal mu aj konkrétny text ospravedlnenia. Ten ho však zaslal SNS preložený do maďarčiny. Národniari následne začali vymáhať ospravedlnenie v slovenskom jazyku exekúciou, voči ktorej sa Duray opakovane právne bránil, naposledy s poukazom na zmenenú situáciu. Duray namietal, že ospravedlniť sa mal ako podpredseda SMK a keďže ním už nie je, celé ospravedlnenie stráca zmysel a exekúciu treba zastaviť. Krajský súd však jeho argumentáciu neuznal a dal za pravdu Okresnému súdu Bratislava III, ktorý zamietol Durayov návrh na zastavenie exekúcie s tým, že exposlanec si nesplnil povinnosť predpísanú súdom a exekúcia je preto vedená dôvodne. „Je zjavné, že pán Duray okrem toho, že netuší, čo spôsobil svojím výrokom a ako hlboko sa dotkol povesti národnej, kresťanskej a sociálnej Slovenskej národnej strany, nerešpektuje ani rozhodnutia súdov a neustále sa pokúša oddialiť ich rozhodnutie, hoci dobre vie, že za svoj nehanebný výrok by si zaslúžil oveľa tvrdší trest,” reagoval pre TASR v decembri 2011 predseda SNS Ján Slota. Bývalý poslanec Národnej rady SR za SMK Duray v júli 2006, necelý mesiac po parlamentných voľbách, po ktorých sa SNS dostala do vlády, označil stranu národniarov za fašistickú. „Slovenská vláda pozostáva mocensky z jednej tretiny zo Slotovej strany, ktorá je fašistickou stranou,” povedal pre maďarské InfoRadio. Následne výroky prevzalo viacero celoslovenských printových a elektronických médií a SNS reagovala žalobou.
Európska komisia by hľadala náhradu za Lajčáka, ak ho Fico pozve do vlády
12. marca 2012 - (tasr)
Ak by Miroslav Lajčák dostal pozvanie stať sa ministrom zahraničných veci v novej vláde Slovenskej republiky, Európska komisia (EK) by operatívne hľadala riešenie na jeho náhradu. Uviedla to dnes hovorkyňa EK Pia Ahrenkilde Hansenová na otázku novinárov, či z hľadiska komisie by bol problém uvoľniť slovenského kuriérneho diplomata zo služieb Európskej služby pre vonkajšiu činnosť. V decembri 2010 podpredsedníčka EK a šéfka európskej diplomacie Catherine Ashtonová vymenovala Miroslava Lajčáka do funkcie výkonného riaditeľa pre Rusko, Východné partnerstvo a západný Balkán v rámci Európskej služby pre vonkajšiu činnosť. Lajčák predtým pôsobil vo funkcii ministra zahraničných vecí SR v prvej Ficovej vláde a kvôli ministerskému kreslu v roku 2009 opustil funkciu vysokého predstaviteľa medzinárodného spoločenstva pre Bosnu a Hercegovinu. Ashtonová, ktorá ešte stále nedokončila proces budovania úradu európskej diplomacie, je so službami slovenského diplomata veľmi spokojná, dôkazom čoho je aj skutočnosť, že Lajčák bol v apríli 2011 poverený dočasne vykonávať funkciu osobitného vyslanca Európskej únie v Kosove. Hovorkyňa EK Hansenová uviedla, že zatiaľ žiadosť zo strany víťaza slovenských volieb ohľadom uvoľnenia z funkcie Miroslava Lajčáka nedostali. Novinári akreditovaní v Bruseli sa opierali o správy niektorých slovenských médií, že práve Lajčák má opätovne obsadiť ministerské kreslo na rezorte diplomacie.
Schulz: Verím, že R. Fico bude konštruktívnym partnerom pre Európu
12. marca 2012 - (tasr)
Predseda Európskeho parlamentu (EP) Martin Schulz patril v nedeľu k prvým európskym štátnikom, ktorý prostredníctvom siete Twitter zablahoželal predsedovi SMER-SD Róbertovi Ficovi k víťazstvu v parlamentných voľbách. Dnes svoje blahoželanie zoficiálnil a vyjadril nádej, že nová slovenská vláda bude konštruktívnym partnerom pri budovaní Európy. „Blahoželám Robertovi Ficovi a jeho strane SMER-SD za jasné a presvedčivé víťazstvo v slovenských parlamentných voľbách. Som presvedčený, že nová vláda na Slovensku nezaváha v úsilí na posilnenie ekonomického rastu a pri tvorbe pracovných miest, pričom dokáže udržať zdravie verejných financií,” uviedol Schulz vo svojom posolstve. Podľa predsedu EP je Fico presvedčeným Európanom. Shulz dodal, že on osobne víta jeho odhodlanosť a príspevok pre stabilizáciu eurozóny. „Som presvedčený, že nová slovenská vláda bude konštruktívnym partnerom v časoch, keď Európa potrebuje jednotu viac ako kedykoľvek predtým,” uviedol Schulz, ktorý bol až do svojho zvolenia za predsedu EP v januári tohto roku predsedom Progresívnej aliancie socialistov a demokratov (S&D) v Európskom parlamente.
European Voice: Fico bude štvrtým socialistickým premiérom v EÚ
12. marca 2012 - (tasr)
Predseda Smeru-SD Robert Fico sa po sobotňajších voľbách na Slovensku stane štvrtým socialistickým premiérom v členských krajinách Európskej únie, ale jediným, ktorý má kontrolu nad parlamentom. Uviedol to dnes vo svojom internetovom vydaní európsky týždenník The European Voice. Ficovými politicky najbližšími lídrami EÚ podľa všetkého budú rakúsky kancelár Werner Faymann, belgický premiér Elio Di Rupo a dánska predsedníčka vlády Helle Thorning-Schmidtová. Ani jeden z tejto trojice však nemá takú podporu v parlamente ako Fico, konštatoval The European Voice. Pripomenul, že strana Smer-SD získala v 150-člennom slovenskom parlamente 83 kresiel. Týždenník súčasne poukázal na stanovisko lídra socialistov a demokratov v Európskom parlamente (EP) Hannesa Swobodu, podľa ktorého je Ficovo víťazstvo vo voľbách začiatkom „sociálnejšej Európy”.
Jobbik chce dobré vzťahy so SR a s Rumunskom
13. marca 2012 - (tasr)
Maďarsko sa musí snažiť o dobré vzťahy so Slovenskom a s Rumunskom, ale má pritom obhajovať záujmy zahraničných Maďarov, vyhlásil v rozhovore pre maďarský denník Magyar Nemzet predseda Hnutia za lepšie Maďarsko-Jobbik Gábor Vona. „Tvrdím, že sa musíme snažiť o dobré vzťahy so Slovenskom i s Rumunskom. Nikto však nemôže očakávať, že sa vzdáme čo najdôslednejšieho presadzovania záujmov 'našej krvi' - zahraničných Maďarov,” povedal predseda Jobbiku. Podľa jeho slov sú problémy krajín strednej a východnej Európy totožné - preto by bolo úspešnejšie, keby tieto krajiny vystupovali spolu v nejakom politickom zoskupení.
Obavy z Fica má Jobbik
13. marca 2012 - (tasr / sme)
Maďarská vláda Viktora Orbána v nedeľu večer oficiálne zablahoželala Robertovi Ficovi k víťazstvu v predčasných voľbách. Kým Budapešť sa teší, že hlasovanie „jednoznačne” ukázalo, že na Slovensku existuje „jasná šanca” na vytvorenie vlády so silnou podporou verejnosti, obavy má opozičné krajne pravicové Hnutie za lepšie Maďarsko (Jobbik). To sa po voľbách bojí o maďarskú menšinu na juhu Slovenska. Obavy z presvedčivého víťazstva Fica majú aj nemecké médiá. Ľavicový denník Die Tageszeitung píše, že je „nebezpečné, že Fico vyhral voľby týmto zdrvujúcim spôsobom”. Fica prirovnáva k Orbánovi a označuje ho za populistu. Nemecká vláda na voľby nereagovala. Európska únia víťazovi volieb zagratulovala, ako prvý európsky štátnik zareagoval predseda Európskeho parlamentu Martin Schulz a bývalý predseda Progresívnej aliancie socialistov a demokratov. „Som presvedčený, že nová slovenská vláda bude konštruktívnym partnerom v časoch, keď Európa potrebuje jednotu,” povedal.
Orbán blahoželal Ficovi, chce rozvíjať vzťahy so SR a rokovať o osude Maďarov
12. marca 2012 - (tasr)
Maďarský premiér Viktor Orbán listom blahoželal predsedovi Smeru-SD Robertovi Ficovi k víťazstvu v sobotňajších parlamentných voľbách, informoval dnes Orbánov hovorca Péter Szijjártó. Podľa maďarskej tlačovej agentúry MTI Orbán v liste zdôraznil, že považuje za dôležitý ďalší rozvoj vzájomných strategických vzťahov a pokračovanie infraštrukturálnej a energetickej spolupráce. Maďarský premiér dal Ficovi najavo, že vláda v Budapešti je naďalej pripravená prerokovať otvorené otázky osudu maďarskej menšiny na Slovensku, vyhlásil Szijjártó.
„Je dobré, že nová vláda myslí i na význam predsedníctva SR v EÚ“
Je dôležité, aby v tomto období Slovensko viedla silná proeurópska vláda. Od takejto vlády sa očakáva, že bude nápomocná pri prekonávaní súčasnej krízy a naštartovaní ekonomického rastu a tvorbe nových pracovných príležitostí, zhodnotil pre TASR výsledok parlamentných volieb na Slovensku podpredseda Európskej komisie (EK) Maroš Šefčovič.
Primátor mesta Rimavská Sobota prijal insitných umelcov z Kovačice
7. marca 2012 - (gemerland.sk)
Pri príležitosti vernisáže predajnej výstavy v Gemersko-malohontskom múzeu s názvom Kovačická insita pred veľkou nocou, ktorá potrvá do konca apríla, navštívili Rimavskú Sobotu insitní maliari z Kovačice Zuzana Veresky, Pavel Cicka, Pavel Hajko, vedúca hospodárskeho rozvoja obce Mária Benka Hriešnik, riaditeľka Galérie insitného umenia v Kovačici Mária Raspir a vedúci turistickej organizácie Janko Pap. Delegáciu z Kovačice, ktorú sprevádzala riaditeľka Gemersko-malohontského múzea Oľga Bodorová, prijal na pôde radnice primátor mesta Jozef Šimko, prednosta mestského úradu Štefan Szántó a vedúca Turistického informačného centra Milana Jutková. Na priateľskom a príjemnom stretnutí priblížil J. Šimko hosťom život v Rimavskej Sobote. Hovoril o rozvoji rekreačnej oblasti Kurinec, kde sa od minulého roka využíva aj bazén s geotermálnou vodou, ale aj o vysokej nezamestnanosti, rómskej problematike a potrebe vybudovať R2, aby sem prišli investori. Vedúca hospodárskeho rozvoja obce Mária Benka Hriešnik oboznámila predstaviteľov mesta o Kovačici, kde žije 26 tisíc obyvateľov, až 40 % z nich tvoria Slováci. Hovorí sa tam štyrmi jazykmi: srbsky, slovensky, maďarsky, rumunsky. Je tam asi 23 %-ná nezamestnanosť. Kovačicu vo svete preslávili insitní umelci a pýši sa aj Galériou insitného umenia, ktorá bola otvorená v roku 1955. Je však známa aj toleranciou medzi národmi, ktoré tam žijú, za čo bola aj ocenená. Na stretnutí rezonovala aj téma ľudových zvykov a turistického ruchu. Maliarka Zuzana Veresky si zaspomínala na prvú výstavu, ktorú mala v rimavskosobotskom múzeu v roku 1990. „Som veľmi šťastná, že som tu znovu prítomná a vystavujem opäť v múzeu svoje obrazy. Po rokoch mi je oku a srdcu ešte príjemnejšie znovu stretnúť ľudí, byť krásne privítaná,” prezradila bezprostredná Zuzana Veresky, ktorá na stretnutie prišla v kroji. Maľuje od detstva. Prvý obraz vytvorila na plátne z rubáša svojej mamy, keď bola piatačka na základnej škole. Je jej najvzácnejší. Maľuje tridsať rokov a diela vystavuje po svete. „Inšpiráciu hľadám v dotyku s čistou, čiernou, mäkkou, plodnou zemou. Všade, kde idem, sa pozerám na ľudí, komunikujem s nimi, čo ma obohacuje a dáva silu na vytvorenie nových obrazov. Srdce mi povie a ruka sama urobí obraz tak, ako má byť,” povedala insitná maliarka. Hostia z Kovačice v závere návštevy odovzdali vedeniu mesta okrem iných darčekov aj obraz Zuzany Veresky a vlastné víno s originálnou etiketou s upozornením: „Dajte pozor, s kým to víno budete piť, pretože po ňom sa hovorí oba pravda.” „Som veľmi rád, že nás navštívili naši krajania z Kovačíc. Diela insitných umelcov sú mi známe, sú roky vystavované v Gemersko-malohontskom múzeu. Je obdivuhodné, že umelci, ktorí nemajú žiadne vysoké umelecké školy, maľujú takéto nádherné diela od srdca a vystavujú ich i v Rimavskej Sobote. Dúfam, že ich výstavu navštívi veľa ľudí,” vyjadril sa J. Šimko, ktorý na stretnutí prisľúbil, že Kovačicu navštívi, aby sa oboznámil so životom našich Slovákov v zahraničí.
Na Hurbanovom námestí v Bratislave chce Matica postaviť súsošie svätých
8. marca 2012 - (bratislavskenoviny.sk)
Matica slovenská oznámila, že na Hurbanovom námestí chce na budúci rok osadiť súsošie sv. Cyrila, Metoda a Gorazda. Malo byť odhalené pri príležitosti 1150. cyrilo-metodského jubilea. Oficiálne však o súhlas s umiestnením súsošia nepožiadala samosprávu mesta Bratislava ani mestskej časti Staré Mesto. „Vieme o tomto zámere, no neevidujeme oficiálnu žiadosť,” uviedol hovorca Starého Mesta Tomáš Halán. Samospráva mesta tiež o zámere vie, ale definitívne podľa hovorcu Bratislavy Ľubomíra Andrássyho rozhodnuté nebolo. O umiestnení monumentu chcú s Maticou slovenskou ešte rokovať. Matica slovenská, Rada Konferencie biskupov Slovenska pre vedu, vzdelanie a kultúru a Spoločnosť svätého Gorazda pritom už vyhodnotili súťaž na výtvarný návrh súsošia, kde jednou z podmienok bolo architektonické zakomponovanie súsošia do priestoru Hurbanovho námestia - priestranstva pred Kostolom Najsvätejšej Trojice a Obchodnou ulicou. Súsošie má byť z bronzu a v nadživotnej veľkosti - odporúčaná výška postáv je 270 cm. Jeho celková cena by nemala presiahnuť 165-tisíc €. Z 24 návrhov vybrali vyhlasovatelia tri víťazné návrhy - Proglas (Mgr. art. Peter Beňo, Lipany), Rotunda (akad. sochár Anton Gabrík, Modra) a Cyril (akad. sochár Ján Leško, Trebišov). Po dopracovaní návrhov vyhlasovatelia súťaže rozhodnú, ktorý sa bude realizovať. Matica slovenská aktívne vystupuje proti obnoveniu súsošia Márie Terézie na dnešnom Námestí Ľudovíta Štúra a presunu súsošia štúrovcov na Námestie slobody, ako to navrhuje Bratislavský okrášľovací spolok. Proti tomuto zámeru zorganizovala celoslovenskú petíciu, ktorú odovzdala vedeniu mesta. Súčasne mu ponúkla účasť pri urýchlenej príprave koncepcie umiestňovania sôch v Bratislave. Paradoxne vlastnú súťaž na výtvarný návrh súsošia sv. Cyrila, Metoda a Gorazda na verejnom priestranstve urobila Matica slovenská bez súhlasu samosprávy a bez existencie koncepcie umiestňovania sôch v meste.
Tokajské vinice zachvátili plamene
Požiar sa šíril aj na okolité rodinné domy, tie sa však podarilo uchrániť.
14. marca 2012 - (tasr)
Tokajské vinice pri Čerhove (okr. Trebišov) zachvátili dnes popoludní plamene. Hasiť ich pomáhali aj domáci obyvatelia a dobrovoľníci. „Išli tam dve vozidlá, šesť hasičov, do lesa sa to nedostalo, máme to už pod kontrolou,” povedal TASR operačný dôstojník Hasičského a záchranného zboru (HaZZ) v Trebišove Juraj Pastor. Hasiči vyrazili k starým viniciam o 16.39 h. Ako uviedol Pastor, požiar sa šíril aj na okolité rodinné domy, tie sa však podarilo uchrániť. Podľa informácií TASR zhorelo viac ako 10 hektárov viníc.
Obec hľadá remeselníkov aj umelcov na pomoc hradu Krásna Hôrka
15. marca 2012 - (tasr)
Tí, ktorí majú záujem poskytnúť finančný dar, môžu posielať príspevky v ľubovoľnej výške na účet Slovenského národného múzea (vedený v Štátnej pokladnici): 7000 443 743/8180. - Obec Krásnohorské Podhradie zabezpečuje v súvislosti so zničeným hradom Krásna Hôrka primerané ošetrenie vystavených exponátov a ich uskladnenie do depozitov Slovenského národného múzea. Zároveň eviduje snahu ľudí pomôcť pri obnove hradu, ktorý postihol požiar. Dnes zverejnila telefónne číslo a emaily, na ktorých sa možno dozvedieť o možnosti pomoci, ako aj postupoch prác. „Konkrétnu formu pomoci adresujte na emaily helpforkrasnahorka@gmail.com a pomockrasnejhorke@gmail.com. Na všetky budeme odpovedať a postúpime ich kompetentným organizáciám, ktoré zabezpečia obnovu hradu,” odkazuje obec v stanovisku, ktoré dnes TASR poskytol zástupca starostu Štefan Kún. Na uvedené emaily možno adresovať všetky žiadosti o informácie a otázky. Obec uvíta aj pomoc tých, ktorí majú remeselné skúsenosti.”Prosíme aj divadlá a hudobníkov ochotných pomôcť pri podpore, pri uskutočnení charitatívneho kultúrneho podujatia, aby nás kontaktovali na telefónnom čísle +421 944 111 079,” žiada ďalej obec. Kontaktný pracovník poskytne na uvedenom čísle informácie v troch jazykoch - slovenskom, maďarskom i anglickom, bude prijímať ponuky, evidovať navrhované spôsoby pomoci i zaznamenávať kontaktné údaje. Tí, ktorí majú záujem poskytnúť finančný dar, môžu posielať príspevky v ľubovoľnej výške na účet Slovenského národného múzea (vedený v Štátnej pokladnici): 7000 443 743/8180 priamo, poštovými poukážkami alebo prevodom z účtu prispievateľa.
Krásnej Hôrke chcú pomôcť Maďari aj domáci
14. marca 2012 - (Martina Dudášová - Sme)
Opravy zhoreného hradu Krásna Hôrka zaplatí štát z poistky, vyhlásil včera odchádzajúci minister kultúry Daniel Krajcer (SaS) na zhorenisku. Celkovo možno podľa neho čerpať 11,6 milióna eur, presný rozsah škôd ešte nie je známy. Zbierku na opravu hradu už vyhlásilo Slovenské národné múzeum aj Združenie miest a obcí Horného Gemera. Pomoc je pripravené poskytnúť aj Maďarsko, sľúbil maďarský vicepremiér Zsolt Semjén ešte počas volebného víkendu predsedovi SMK Józsefovi Berényimu. Hrad Krásna Hôrka leží blízko slovensko-maďarskej hranice. Medzi Maďarmi je obľúbený, spieva sa o ňom v známej maďarskej zľúdovenej piesni, bol sídlom rodu Andrássyovcov. Na zhorenisku boli včera likvidátori z poisťovne, škody majú odhadnúť do niekoľkých dní. Statik pripravuje projekt na provizórne zastrešenie celého hradu. „Paralelne pokračujú práce na projekte aj na plnom stavebnom zakrytí celého hradného areálu,” povedal Krajcer. Zhruba deväťdesiat percent exponátov plamene nezničili, odvážajú ich do múzea v Betliari a do košických múzeí. Napríklad historický koč budú musieť pravdepodobne vyniesť rozobraný. V areáli zostane múmia Žofie, dlhší presun by ju totiž mohol poškodiť. Prevezú ju však z kaplnky do hrobky. Hrad neustále strážia. „Je tam naša bezpečnostná služba, posilnené sú policajné hliadky, k dispozícii je aj armáda,” povedal riaditeľ Slovenského národného múzea Rastislav Púdelka. Pracujú aj na bezpečnostnom systéme, ktorý zabezpečí, že do desiatich minút bude ďalšia hliadka na hrade. Požiar zachvátil hrad v sobotu. Zhoreli všetky strechy, interiér Gotického paláca, zrútil sa strop Kongregačnej siene a spadla aj stena.
Prví návštevníci na hrade Krásna Hôrka možno v septembri
13. marca 2012 - (tasr)
Prví návštevníci by mohli na hrad Krásna Hôrka prísť už v septembri. Povedal dnes minister kultúry Daniel Krajcer po obliadke hradu. Vyjadril uspokojenie nad tým, ako prebiehajú všetky záchranné práce a prípravné práce pre následnú obnovu. „V tejto chvíli prebieha inventarizácia, zabezpečovanie a postupný odvoz všetkých exponátov,“ objasnil minister s tým, že na uloženie jednotlivých exponátov budú dočasne slúžiť priestory múzea v Betliari, Slovenského technického múzea v Košiciach a Východoslovenského múzea. „Môžem však už teraz potvrdiť, že približne 90 percent zbierok ostalo našťastie plne zachovaných, podobne ako drvivá väčšina interiérov,“ podčiarkol. Dnes už bol na hrade aj statik, ktorý postupne pripravuje projekt na provizórne zastrešenie hradu. „Paralelne pokračujú práce na projekte a následnom plnom stavebnom zakrytí celého hradného areálu,“ doplnil Krajcer. Na záver, že oceňuje záujem a aktivitu verejnosti a Slovenské národné múzeum zriadi špeciálny účet, na ktorý môžu prispievať organizácie či podnikatelia. Regionálna samospráva pomôže pri záchrane a ochrane exponátov z vyhoreného hradu Krásna Hôrka. Predseda Košického samosprávneho kraja Zdenko Trebuľa o tom dnes hovoril priamo na hrade s Evou Lazárovou, riaditeľkou Múzea Betliar, pod ktoré patrí aj hrad Krásna Hôrka. Aktuálnu prvú pomoc poskytne Banícke múzeum Rožňava a Východoslovenské múzeum Košice, ktoré dajú k dispozícii technické zázemie, automobily i odborných pracovníkov na presun zbierok a mobiliára. Vo svojich priestoroch i depozitoch sú pripravené uskladniť exponáty, ktoré musia byť z vyhoreného hradu čo najskôr presťahované. „Sme pripravení uvoľniť účelové prostriedky aj z grantovej schémy programu Terra Incognita - Krajina nespoznaná. Tento program je naším príspevkom k projektu Košice - Európske hlavné mesto kultúry 2013 a jeho zámerom je predstaviť návštevníkom celý región prostredníctvom tematických ciest. Krásna Hôrka je dôležitým bodom na Gotickej ceste. Je to skvost, za ktorým prichádzajú návštevníci z celého sveta. Prispieť k rýchlej obnove hradu je naším veľkým záujmom a k spolupráci určite vyzveme aj našich partnerov z rôznych oblastí,“ povedal Trebuľa. V súvislosti s požiarom hradu Krásna Hôrka zriadilo Združenie miest a obcí Horného Gemera (ZMOHG) fond na obnovu tejto národnej kultúrnej pamiatky. Rada ZMOHG vyzvala mestá a obce, aby sa tiež pripojili k tejto iniciatíve.
Požiar Krásnej Hôrky dojal aj Američanov - Hovorili o ňom na CNN
12. marca 2012 - (topky.sk)
Správa o požiari hradu Krásna Hôrka, ku ktorému došlo minulú sobotu, obletela nielen Slovensko, ale celý svet. Informovala o ňom dokonca aj americká spravodajská televízia CNN a arabská Al-Jazeera. „Architektonický poklad na Slovensku zachvátili plamene!,” týmito slovami sa začína reportáž CNN. Moderátor Jonathan Mann sa hneď nato spojil so redaktorom televízie JOJ Dáriusom Haraksinom, ktorý mu poskytol bližšie informácie. „Ako sa to vôbec stalo?”, spýtal sa Mann. „Od polície vieme, že za oheň môžu dvaja chlapci vo veku jedenásť a dvanásť rokov, ktorí sa pokúšali zapáliť cigaretu. Najprv sa od nej chytila tráva, silný vietor potom rozšíril plamene až na hrad,” vysvetlil plynulou angličtinou Haraksin. Novinár ďalej priblížil rozsah požiaru a škody, ktoré napáchal. „Slováci sú týmto nešťastím tak zdrvení, že niektorí dokonca plakali,” povedal. Haraksin ešte dodal, že Krásna Hôrka je obľúbeným miestom turistov i domácich obyvateľov, ktorí sem chodievajú s celými rodinami. Krásna Hôrka, ktorá pochádza zo 14. storočia, začala horieť v sobotu popoludní. Pri hasení ohňa pomáhali hasiči, policajti aj armáda. Zhoreli všetky strechy a interiér gotického paláca, zachovať sa však našťastie podarilo takmer celú národnú zbierku. Požiar sa obnovil v nedeľu, keď začali horieť tlejúce trámy. Situáciu sa podarilo dostať pod kontrolu.
Národná kultúrna pamiatka hrad Krásna Hôrka je zničená
Prvé informácie o požiari hradu Krásna Hôrka v okrese Rožňava boli asi o 13.30 h. Miestni obyvatelia z obce Krásnohorské podhradie potvrdili, že požiar sa objavil „z ničoho nič”. V priebehu desiatich minút bola celá strecha v plameňoch.
Požiar hradu Krásna Hôrka je už pod kontrolou
Hrad Krásna Hôrka
Stredoveké sídlo rodu Andrássy - Krásna Hôrka v období stredoveku za „vlády“ Bebekovcov - Štyri storočia „vlády“ rodu Andrássy - Čo môžeme vidieť na hrade
Budapeštianske letisko zatvorí prvý terminál
14. marca 2012 - (tasr)
Spoločnosť Budapest Airport (BA), ktorá prevádzkuje Letisko Ferenca Liszta, zatvorí terminál 1. Ako dnes uviedol pre maďarskú tlačovú agentúruMTI hovorca BA Mihály Hardy, po krachu maďarskej leteckej spoločnosti Malév klesol počet cestujúcich natoľko, že na ich vybavenie stačia terminály 2A a 2B. Vlani sa počet cestujúcich na budapeštianskom letisku priblížil k deviatim miliónom. Spoločnosť Malév, ktorá sa na počte cestujúcich letiska podieľala 40 percentami, zanikla 3. februára. Napriek tomu, že záujem nízkorozpočtových aerolínií o Budapešť stúpol, BA v tomto roku očakáva pokles počtu cestujúcich o 1,5 milióna. Výpadok bude najmä v kategórii cestujúcich, ktorí doposiaľ v maďarskej metropole prestupovali na linky na Balkán a do východoeurópskych miest. BA musí prepustiť zhruba štvrtinu svojich zamestnancov. Terminál 1, ktorý vznikol rekonštrukciou starého budapeštianskeho letiska Ferihegy a je bližšie k mestu, bol určený pre nízkorozpočtové letecké spoločnosti. Terminál 2A a 2B otvorili v roku 1985.
Vodič kamiónu so slovenskou ŠPZ zahynul pri dopravnej nehode
13. marca 2012 - (tasr)
Vodič kamiónu so slovenskou ŠPZ neprežil dnes v Maďarsku dopravnú nehodu, ku ktorej došlo popoludní na 34. kilometri rýchlostnej komunikácie M2 v úseku medzi Gödom a Rádom v smere na Vacov. Ako s odvolaním sa na hovorkyňu Peštianskeho župného veliteľstva polície Andreu Beliczovú-Beluzsárovú informovala tlačová agentúra MTI, kamión narazil zozadu do pravdepodobne nedostatočne upevneného prívesu iného nákladného vozidla. Vodič utrpel zranenia nezlučiteľné so životom a zomrel na mieste nehody. Jeho telo museli hasiči z vraku vyrezávať.
Colníci našli na letisku 20 kg kokaínu
14. marca 2012 - (tasr / mti)
Maďarskí colníci zadržali v uplynulých dňoch celkom 20 kilogramov kokaínu, ktorý odhalil pes pri kontrole poštových balíkov na budapeštianskom Letisku Liszta Ferenca. Informovala o tom maďarská tlačová agentúra MTI. Colníci kontrolovali balíky podané v Maďarsku, pričom pes zareagoval vo viacerých prípadoch. Pri dôkladnom preverení našli v troch balíkoch kokaín. Dva balíky adresované do Spojených štátov obsahovali celkom 19 kilogramov a v ďalšom, ktorý smeroval do Austrálie, odhalili jeden kilogram drogy. Národný úrad pre dane a clá (NAV) kontraband zhabal a obrátil sa na políciu s trestným oznámením na neznáme osoby z podozrenia trestného činu zneužitia drog.
Maďarská hymna po slovensky!?
alebo Neverte maďarským šoumenom!
7. marca 2012 - (Pavol Žibrita - pavolzibrita.blog.sme.sk)
Nie tak dávno, približne pred mesiacom, prišiel môjmu priateľovi v Maďarsku mail zo Slovenska, v ktorom sa ho pýtali, že „co to za chlopotina...?” a tak ten link poslal aj mne, že vraj čo na to poviem. Tak toto... Nás, Slovákov netreba presviedčať! My Maďarom neveríme už celé stáročia. Máme svoje skúsenosti. Zdá sa, že im už prestáva veriť aj Európska únia, ba pomaly celý svet. Ich premiérovi to však zjavne nevadí, ba sa mi vidí, že má z toho vyslovenú radosť. Tu v Maďarsku naďalej úspešne presviedča každého o správnosti nastúpenej cesty a všetkým Maďarom sľubuje svetlé zajtrajšky a Nové Maďarsko (Uhorsko?). No proti tomu, čo nám (Slovákom) sľúbil najväčší šoumen Maďarska - Fábry Sándor, sú jeho sľuby iba slabý odvar. Posúďte sami... Pre toho, kto surfuje na nete a zaujíma sa o novinky v slovensko-maďarských vzťahoch nie je problém vyhľadať si takéto stránky. No dá sa na nich nájsť ešte niečo nové? Veď počas posledných dvoch storočí sme už prežuli všetko čo nás trápilo a v súčasnosti len obhrýzame dávno ohryzené kosti, ktoré z času na čas hodia medzi nás vládne garnitúry z oboch strán Dunaja. Pritom si mädlia ruky, že nás to vzájomné hryzenie sa ešte stále baví, kým ony si zatiaľ v tichosti môžu robiť čo chcú (rozumej klamať, kradnúť a rozkrádať ). Takže čo je „nového” na tom nete? Čo nám to ten Fábry sľubuje? Tentoraz je to naozaj niečo výnimočné. Niečo, čo by na Slovensku nenapadlo žiadať od Maďarov ani toho najväčšieho „maďarobijca”! Ten síce občas sníva o tom, aké by to bolo pekné, keby sa južne od slovensko-maďarských hraníc znovu rozprestieralo Panónske more, a bolo by po problémoch, pričom mu je „úprimne” ľúto, že prakticky uskutočniť takýto sen je zatiaľ nemožné. Nie tak, Fábry! Ten vo svojej šou navrhuje na vyriešenie odvekých problémov medzi našimi národmi veľmi jednoduché a v praxi ľahko uskutočniteľné riešenie. A čuduj sa svete, tentoraz budú v záujme dobrých susedských vzťahov oveľa obetavejší, ústretovejší oni - Maďari! Fábry nám v mene maďarského ľudu sľúbil, že najprv sa po slovensky naučia všetci Maďari, čo žijú na Slovensku, a do troch rokov aj všetci tí, čo žijú tu, v Maďarsku. Dokonca aj maďarská hymna sa bude spievať po slovensky! Pravda zo začiatku tam ešte bude pár maďarských slov, ale časom sa aj to napraví. Aby nikto nepochyboval, hneď ju šokovanému publiku v štúdiu, aj tomu pri televíznych obrazovkách, zaspieval! A tu sa na chvíľku zastavme... Viem čo je kabaret, dobrý vtip alebo talkshow. Ak sú dobré, človeku tečú slzy od rehotu. Ale toto vystúpenie nerozosmialo nikoho. Fábry mi skôr pripomínal šaša, ktorý zabudol čo je jeho úlohou. Šašovia predsa vždy hovoria pravdu, nepotrebujú sa vladárovi líškať, či zalízať do zadku. Ak tak predsa len urobia, tak to už nie je žiadna sranda! Ani nebola....veď sranda na objednávku sa proste robiť nedá. Viem, že ten klip na nete je z predstavenia, ktoré je staršieho dáta (september 2009) a Fábry(?) si ho vymyslel (no nepremyslel) pravdepodobne ako odozvu na to naše (Slotovské?Mečiarovské?Ficovské?):”Na Slovensku po slovensky!”, ale tentoraz to naozaj prehnal. Neboli to Slováci, ale Maďari, ktorí v spoločnej vlasti (Uhorsku) napriek tomu, že boli v početnej menšine, no mali v rukách moc, hlásali a prakticky uskutočňovali heslo : „Jedna krajina, jeden národ, jeden jazyk!”, a nebyť Trianonu aj by ho naplnili. Ale aj toto je stará pesnička... V jednom má Fábry predsa len pravdu. Tí Maďari, ktorí žijú na Slovensku, by sa v záujme pokojného spolužitia mohli (mali?) obetovať a konečne sa naučiť po slovensky! Veď tam na „Horniakoch” žijú už oveľa dlhšie, ako Slováci tu na Dolnej zemi, no z tých veru každý, každučký po maďarsky vie... proste sa už dávno obetovali... že prečo tým maďarským šoumenom človek stále nie a nie uveriť....?
Všetko si môžete pozrieť tu:
http://www.youtube.com/watch?v=LeVqqXIVwis&feature=related
Primátor Ftáčnik otvorí v Budapešti výstavu Bratislavské kostoly
12. marca 2012 - (pluska.sk)
Slovenská metropola sa znovu pokúsi u našich južných susedov odprezentovať naše hlavné mesto ako sa patrí. Dnes tam primátor Bratislavy Milan Ftáčnik otvorí unikátnu výstavu. „Primátor Milan Ftáčnik dnes (12. marca) popoludní na pôde Slovenského inštitútu v Budapešti spoločne s jeho riaditeľkou Janou Tomkovou slávnostne otvorí výstavu grafík Bratislavské kostoly,” povedal hovorca primátora Ľubomír Andrassy. Na otvorení jedného z nosných tohtoročných prezentačných podujatí bratislavskej samosprávy v Budapešti sa zúčastní tiež primátor maďarskej metropoly István Tarlós. „Obaja primátori absolvujú bilaterálne stretnutie, na ktorom prediskutujú možnosti aktívnej spolupráce Bratislavy a Budapešti v oblastiach ako je kultúra a rozvoj cestovného ruchu,” dodal Andrassy. Verejnosť si výstavu Bratislavské kostoly bude môcť v priestoroch Slovenského inštitútu na Rákóczi ulici prezrieť do 7. mája 2012.
Pracovná porada na budapeštianskej ambasáde
http://www.slovenskezahranicie.sk/sk/krajania-informuju/45/pracovna-porada-na-budapestianskej-ambasade
Veľvyslanectvo Slovenskej republiky v Budapešti a Zväz Slovákov v Maďarsku usporiadajú dňa 21. marca v priestoroch ambasády pracovnú poradu slovenských národnostných aktivistov o vplyve nových a zmenených právnych predpisov na postavenie slovenskej menšiny v Maďarsku. Vlani bolo najvyšším maďarským zákonodarným zborom prijatých množstvo dôležitých zákonov, počnúc ústavou cez zákon o národnostiach, zákon o školstve, až po zákon o samosprávach.
Zmeny zákonov sa dotkli aj slovenskej menšiny
Protiústavné predpisy národnostného zákona
Národnosti v štáte Maďarov - Kde je naše miesto?
Tabule - Názvy Maďarska a Uhorska sú totožné
Nie sme šachové figúrky ani bábiky vo výkladnej skrini
Postavenie slovenskej menšiny v Maďarsku je kritické